title: Suomen Elävät Vedet

text: "Marko" kritisoi Aslanin tapaa suhtautua homoseksuaalisuuteen sielullisen rikkinäisyyden seurauksena. ""Vastoin omaa selkeää ja syvää kokemustaan homoseksuaalin pitäisi ajatella tulevansa eheäksi ainoastaan heteroseksuaalisessa suhteessa. Ellei hän ajattele näin, hän on tietämätön tai syntinen. Spontaanisti syntynyttä, toimivaa ja valmiiksi olemassa olevaa homoseksuaalista identiteettiä pidetään epäterveenä ja valheellisena. Määrittelemättömässä tulevaisuudessa odottavaa, epäkiinnostavaa ja ehkä lopulta täysin tavoittamatonta heteroseksuaalista identiteettiä puolestaan pidetään terveenä ja aitona."" Järjestön tapahtumissa homoseksuaalit muun muassa julistavat kollektiivisesti tekevänsä parannusta Baalin palvontana pidetyistä "luomistarkoituksen vastaisista synnillisistä yllykkeistään". Eräässä tällaisessa tapahtumassa osallistujat tekivät parannusta suomalaisten oletetusta venäläisvihasta.


title: Kazimierz Marcinkiewicz

text: Kazimierz Marcinkiewicz (s. 20. joulukuuta 1959, Gorzów Wielkopolski) on puolalainen poliitikko ja maan pääministeri 31. lokakuuta 2005 – 14. heinäkuuta 2006. Hän edustaa Laki ja oikeus -puoluetta ("Prawo i Sprawiedliwość", "PiS").


title: Kazimierz Marcinkiewicz

text: Marcinkiewicz on opiskellut fysiikkaa Wrocławin yliopistossa. Hän on työskennellyt koulunopettajana ja rehtorina kotikaupungissaan. Edellisessä parlamentissa toimi valtiovarainvaliokunnan puheenjohtajana. Marcinkiewiczia arveltiin vain väliaikaiseksi pääministeriksi marraskuun 2005 presidentinvaaleihin asti, mutta hän sai jatkaa myös presidentti Lech Kaczyńskin kaudelle.


title: Kazimierz Marcinkiewicz

text: Marcinkiewicz on harras katolilainen ja neljän lapsen isä. Häntä on luonnehdittu markkinataloushenkiseksi ja konservatiiviseksi. Hän lausui Newsweek-lehden Puolan-painoksen haastattelussa homoseksuaalisuuden leviämisen olevan uhka vapaudelle ja että valtion pitäisi puuttua siihen.


title: Kazimierz Marcinkiewicz

text: 7. heinäkuuta 2006 Marcinkiewicz ilmoitti yllättäen eroavansa ja peruutti Kroatian matkansa. Syyksi epäiltiin puolueen sisäisiä erimielisyyksiä. Marcinkiewiczia seurasi pääministerinä presidentin identtinen kaksoisveli Jarosław Kaczyński.


title: Keuhkokuume

text: Keuhkokuume eli pneumonia on infektion aiheuttama keuhkokudoksen tulehdus. Keuhkokuumeen aiheuttaa tavallisesti bakteeri tai virus ja harvinaisemmin sieni tai loinen. Yleisin aiheuttaja on pneumokokkibakteeri. Tyypilliset oireet ovat nopeasti nouseva kuume, yskä, hengenahdistus ja rintakipu, mutta monesti etenkin virusten ja epätyypillisten bakteerien aiheuttamassa keuhkokuumeessa taudinkuva on lievempi. Taudin diagnostiikassa käytetään apuna keuhkojen röntgenkuvaa ja laboratoriokokeita.


title: Keuhkokuume

text: Keuhkokuumeella ei tarkoiteta varsinaisesti keuhkoputkien tai keuhkopussin tulehdusta, joskin ne voivat esiintyä samanaikaisesti keuhkokuumeen kanssa.


title: Keuhkokuume

text: Keuhkokuumeen hoito riippuu aiheuttajasta. Bakteerikeuhkokuume suositellaan hoidettavaksi antibiooteilla. Joskus keuhkokuume aiheuttaa komplikaatioita, kuten keuhkopussin nestekertymän, empyeeman eli keuhkopussin märkäisen nestekertymän tai keuhkoabsessin eli keuhkokudokseen muodostuneen märkäkertymän. Viruskeuhkokuume lisää riskiä saada myös bakteeri-infektio, ja keuhkokuume onkin tunnettu influenssan sivutauti. Keuhkokuume on vaarallinen sairaus etenkin vanhuksilla ja huonokuntoisilla henkilöillä, joilla se on yleinen välitön kuolinsyy.


title: Keuhkokuume

text: Tyypillisiä keuhkokuumeen oireita ovat kuume, yskä, hengenahdistus ja rintakipu. Kuume on bakteeriperäisissä keuhkokuumeissa yleensä korkeahko (yli 38,5 °C), ja siihen voi liittyä horkka. Yskän mukana saattaa nousta limaisia ysköksiä. Hengenahdistukseen voi liittyä hengityksen tihentyminen (yli 18 kertaa minuutissa). Rinta- tai kylkikipu on yleensä tyypiltään pistävää ja saattaa pahentua yskimisen tai voimakkaan sisäänhengityksen aikana. Muita keuhkokuumeen oireita ovat väsymys, ruokahaluttomuus, lihassäryt, veriset yskökset, päänsärky, vatsakipu ja pahoinvointi.


title: Keuhkokuume

text: Epätyypillinen oirekuva, jossa moni tyypillinen oire puuttuu, on jopa yleisempi kuin klassinen äkillisillä ja rajuilla oireilla alkava keuhkokuume. Virusten ja epätyypillisten bakteerien aiheuttamat keuhkokuumeet ovat usein lieväoireisia. Ne saattavat ilmetä flunssan kaltaisin oirein, hitaasti alkavana lievänä kuumeena ja kuivana yskänä.


title: Keuhkokuume

text: Yleistilan äkillinen huononeminen ja perussairauden paheneminen voivat myös olla merkkinä alkavasta keuhkokuumeesta. Esimerkiksi vanhuksilla keuhkokuumeen näkyvimpinä oireina voivat olla sekavuus ja vatsaoireet. Lasten oireina ovat useimmiten kuume, yskä, nuha ja hengitysvaikeus, mutta kymmenesosalla lapsista ei ilmene mitään hengitystieinfektioon viittaavia oireita. Nimestä huolimatta kuume voi puuttua merkittävältä osalta keuhkokuumetta sairastavista henkilöistä.


title: Keuhkokuume

text: Keuhkokuume diagnosoidaan potilaan oireiden ja kliinisen tutkimuksen perusteella. Yleensä tarvitaan myös röntgen- ja laboratoriotutkimuksia. Suomessa lievä keuhkokuume tutkitaan ja hoidetaan terveyskeskuksessa.


title: Keuhkokuume

text: Keuhkokuumeen diagnoosin pohjana on lääkärin suorittama kliininen tutkimus. Usein esiin tulevia löydöksiä ovat kuume, kohonnut hengitystaajuus ja nopea sydämen syke. Veren happisaturaatio saattaa olla alentunut, ja sen seurauksena iho ja limakalvot voivat muuttua syanoottisiksi eli sinertäviksi. Toisinaan potilaan tajunnantaso voi laskea. Potilaan tilaa arvioitaessa tulee ottaa huomioon ikä ja mahdolliset perussairaudet, kuten astma, keuhkoahtaumatauti ja sydänsairaudet.


title: Keuhkokuume

text: Tutkimukseen kuuluu aina stetoskoopilla tehtävä keuhkojen ja sydämen kuuntelu eli auskultaatio. Tyypillisiä kuuntelulöydöksiä keuhkokuumeessa ovat rahinat, ritinät ja normaalien hengitysäänten vaimeneminen tai puuttuminen. Kuuntelulöydös saattaa kuitenkin olla normaali jopa kolmasosalla keuhkokuumepotilaista. Rintakehän perkussio eli koputtelu saattaa paljastaa tulehduksen aiheuttamat tiivistymät keuhkoissa.


title: Keuhkokuume

text: Keuhkokuumetta epäiltäessä ensimmäinen kuvantamistutkimus on keuhkojen röntgenkuva. Tauti voi näkyä keuhkokuvassa monella eri tavalla. Röntgenkuvassa ilmalla täyttyneet keuhkot näkyvät mustina ja tiheämmät alueet, kuten luu ja neste, ovat vaaleampia. Tyypillisesti keuhkokuumetta sairastavalla henkilöllä havaitaan keuhkokuvassa varjostuma, joka on sitä tiiviimpi mitä enemmän keuhkorakkulat ovat täyttyneet tulehdusnesteellä.


title: Keuhkokuume

text: Kuvantamislöydöksen avulla voidaan monesti päätellä keuhkokuumeen tyyppi. Lohkokeuhkokuumeessa nähdään yleensä yhden tai useamman lohkon alueella tasainen tiivistymä, kun taas epätyypillisessä keuhkokuumeessa havaitaan molempien keuhkojen diffuusit varjostumat. Keuhkokuvassa voi näkyä myös keuhkopussissa olevaa pleuranestettä ja atelektaaseja eli kasaan painuneita keuhkon osia. Keuhkokuva voi kuitenkin näyttää normaalilta, jos sairaus on kestänyt alle kaksi vuorokautta. Toisinaan keuhkojen tietokonetomografia saattaa paljastaa keuhkokuumeen, jota ei näy röntgenkuvassa.


title: Keuhkokuume

text: Keuhkokuume-epäilyssä tehtäviä laboratoriotutkimuksia ovat yleensä verenkuva, tulehdusarvot, kuten CRP, ja elektrolyytit. Bakteerikeuhkokuumeessa CRP on kohonnut yleensä merkittävästi korkeammalle kuin viruskeuhkokuumeessa. Tarvittaessa otetaan veriviljely, jonka avulla saadaan monesti selville keuhkokuumeen aiheuttaja, mikäli sama bakteeri kasvaa myös veressä. Märkäisistä ysköksistä tai keuhkoputkinäytteestä voidaan ottaa bakteeriviljely. Jos epäillään pneumokokin aiheuttamaa tautia, tutkitaan virtsasta pneumokokkiantigeeni.


title: Keuhkokuume

text: On olemassa paljon tutkimuksia, joita tehdään selviteltäessä tarkemmin potilaan sairautta. Influenssakauden aikana voidaan tehdä influenssa-antigeenitutkimus nenänielun limasta. Verestä on mahdollista tutkia mykoplasma- ja keuhkoklamydiavasta-aineet ja virtsasta legionella-antigeeni. Ysköksistä voidaan ottaa tarvittaessa tuberkuloosinäytteet.


title: Keuhkokuume

text: Keuhkokuumeen oireet johtuvat keuhkokudoksen valtaavista mikrobeista ja elimistön immuunipuolustuksen vasteesta infektiolle. Vaikka keuhkokuumeen aiheuttajaeliöitä on löydetty yli sata, niistä vain muutama vastaa suurimmasta osasta sairastumistapauksia.


title: Keuhkokuume

text: Bakteerit saavuttavat keuhkot yleensä ilmasta sisäänhengitettyjen pisaroiden myötä, mutta ne voivat kulkeutua keuhkoihin myös verenkierron mukana kehon muusta infektiopesäkkeestä. Keuhkorakkuloihin eli alveoleihin päästyään bakteerit alkavat lisääntyä ja valtaavat nopeasti keuhkokudoksen. Infektio käynnistää elimistön immuunipuolustuksen, jolloin keuhkoihin alkaa kertyä bakteereja tappavia valkosoluja, neutrofiileja. Mikrobien tuhoamisen lisäksi neutrofiilit vapauttavat tulehdusvälittäjäaineita, sytokiineja, jotka johtavat yleiseen immuunijärjestelmän aktivoitumiseen. Tämä aiheuttaa bakteerikeuhkokuumeelle tyypilliset oireet, kuten kuumeen ja väsymyksen. Bakteerit, tulehdussolut ja verisuonista tihkuva neste täyttävät keuhkorakkulat ja aiheuttavat häiriöitä keuhkon kaasujenvaihdossa.


title: Keuhkokuume

text: Yleisin keuhkokuumeen aiheuttava bakteeri kaikissa ikäryhmissä vastasyntyneitä lukuun ottamatta on "Streptococcus pneumoniae", jota kutsutaan myös pneumokokiksi. Pneumokokin lisäksi toinen tärkeä grampositiivinen aiheuttajabakteeri on "Staphylococcus aureus". Grampositiiviset bakteerit ovat usein terveilläkin ihmisillä osa suun ja nenänielun normaaliflooraa.


title: Keuhkokuume

text: Grampositiivisten bakteerien lisäksi myös gramnegatiiviset bakteerit aiheuttavat toisinaan keuhkokuumeita. Merkittäviä tähän ryhmään kuuluvia bakteereja ovat "Haemophilus influenzae", "Klebsiella pneumoniae", "Escherichia coli", "Pseudomonas aeruginosa" ja "Moraxella catarrhalis". Gramnegatiiviset bakteerit elävät usein suolistossa ja saattavat joutua keuhkoihin esimerkiksi henkeen vedetyn oksennuksen myötä. Grampositiivisuus ja -negatiivisuus tarkoittavat bakteerien luokittelua gramvärjäyksen avulla kahteen luokkaan niiden soluseinän rakenteen mukaan.


title: Keuhkokuume

text: Atyyppisen eli epätyypillisen keuhkokuumeen voivat aiheuttaa "Chlamydia pneumoniae", "Mycoplasma pneumoniae" ja "Legionella pneumophila". Keuhkokuumetta nimetään atyyppiseksi siksi, että sen oireet poikkeavat "tyypillisestä" eli pneumokokkikeuhkokuumeesta ja sen hoito on erilainen.


title: Keuhkokuume

text: Virukset pääsevät keuhkoihin yleensä pisaratartuntana sisäänhengityksen mukana. Keuhkoissa virukset tunkeutuvat keuhkorakkuloiden seinämien soluihin, joissa ne pääsevät jakaantumaan. Viruksen infektoima solu usein kuolee joko viruksen tappamana tai apoptoosin eli ohjelmoidun solukuoleman avulla. Immuunipuolustuksen aktivoiduttua valkosolut vaeltavat keuhkoihin ja vapauttavat tulehdusvälittäjäaineita, jotka aiheuttavat nesteen tihkumisen keuhkorakkuloihin. Solutuho ja nesteen täyttämät keuhkorakkulat vaikeuttavat keuhkojen kautta tapahtuvaa kaasujenvaihtoa. Monet virukset vaurioittavat keuhkojen ohella muitakin elimiä.


title: Keuhkokuume

text: Virusinfektio altistaa elimistöä muille infektioille. Hengitystieinfektioita aiheuttavat virukset lisäävät riskiä sairastua bakteerikeuhkokuumeeseen, joka on yleinen jälkitauti esimerkiksi influenssassa. Influenssapandemioiden aikana onkin ilmennyt paljon sekä vaikeita viruskeuhkokuumeita että jälkitautina bakteerikeuhkokuumeita, jotka myös aiheuttavat suuren osan kuolleisuudesta.


title: Keuhkokuume

text: Keuhkokuumeen aiheuttavat yleensä influenssavirus, parainfluenssavirus, RS-virus, adenovirus ja metapneumovirus. Vastasyntyneillä viruskeuhkokuumeen saattaa aiheuttaa "herpes simplex" -virus. Sytomegalovirus (CMV) on yleensä terveelle elimistölle vaaraton, mutta se voi aiheuttaa keuhkokuumeen immuunipuutteisille henkilöille.


title: Keuhkokuume

text: Keuhkokuumeen voivat aiheuttaa endeemiset tai opportunistiset sienilajit. Endeemiset sieni-infektiot ovat sekä terveillä että immuunipuutteisilla henkilöillä ilmeneviä sairauksia, jotka esiintyvät tietyllä maantieteellisellä alueella. Tyypillisiä keuhkokuumetta aiheuttavia endeemisiä sieniä ovat Yhdysvalloissa ja Meksikossa esiintyvät "Histoplasma capsulatum", "Blastomyces dermatitidis" ja "Coccidioides immitis", Väli- ja Etelä-Amerikassa esiintyvä "Paracoccidioides brasiliensis" ja Afrikasta tavattava "Histoplasma capsulatum duboisii". Opportunistiset sieni-infektiot ovat puolestaan terveillä ihmisillä harvinaisia. Niitä saattaa kuitenkin ilmetä henkilöillä, joiden immuunijärjestelmä on heikosti toimiva esimerkiksi HIV-infektion tai immunosuppressiivisen lääkityksen vuoksi. Opportunistisen infektion voivat aiheuttaa muun muassa "Candida"-sienet, "Aspergillus"-sienet, "Mucor"-sienet, "Pneumocystis jirovecii (aiempi nimi Pneumocystis carinii)" ja "Cryptococcus neoformans".


title: Keuhkokuume

text: Loiset aiheuttavat keuhkokuumeen vain harvoin ja silloinkin tavallisesti immuunipuutteisille henkilöille. Loisinfektiot ovat yleisimpiä trooppisilla ja subtrooppisilla seuduilla. Loiset pääsevät elimistöön useimmiten ihon tai ruoansulatuskanavan kautta. Kehossa ne pääsevät keuhkoihin tunkeutumalla kudosten läpi tai verenkierron mukana ja aiheuttavat keuhkokudoksen tulehdusreaktion. Jotkut loiset elävät keuhkoissa osana normaalia elinkiertoaan. Immuunijärjestelmän soluista erityisesti eosinofiilit reagoivat loisinfektioon, ja keuhkoihin kertyvät eosinofiilit saattavat aiheuttaa eosinofiilisen keuhkokuumeen. Yleisiä keuhkoinfektioita aiheuttavia parasiitteja ovat "Strongyloides"-, "Ascaris"-, "Toxocara"- ja "Ancylostoma"-suvut.


title: Keuhkokuume

text: Anatomis-patologinen luokittelu perustuu keuhkon histologiaan ja makroskooppiseen ulkonäköön. Lohkokeuhkokuume rajoittuu yleensä yhteen keuhkolohkoon, ja sen tavallisin aiheuttaja on pneumokokkibakteeri. Multilobaarinen keuhkokuume ulottuu useampaan keuhkolohkoon. Pesäkekeuhkokuumeessa eli bronkopneumoniassa etenkin ilmatiet ovat tulehtuneet. Interstitiaalisessa keuhkokuumeessa sairaus kohdistuu keuhkorakkuloiden välisiin tiloihin, ja sen voi aiheuttaa virus tai epätyypillinen bakteeri, tai se saattaa olla esimerkiksi lääkkeisiin tai sidekudostauteihin liittyvä keuhkoreaktio.


title: Keuhkokuume

text: Radiologinen luokittelu perustuu keuhkojen kuvantamistutkimuksissa, yleisimmin röntgenkuvassa, näkyviin muutoksiin. Yksinkertainen jaottelu voidaan tehdä tyypillisen lohkokeuhkokuumeen ja epätyypillisen keuhkokuumeen välillä; edellisessä nähdään jonkin keuhkolohkon tiivis varjostuma ja jälkimmäisessä diffuusia kuvioitusta laajemmalla alueella keuhkoissa.


title: Keuhkokuume

text: Nykyaikaisen mikrobiologian kehittymisen myötä tuli mahdolliseksi luokitella keuhkokuumeet niiden aiheuttajan mukaan. Taudinaiheuttajan määrittäminen keuhkokuumeessa on tärkeä askel päätettäessä hoidon tyypistä ja pituudesta.


title: Keuhkokuume

text: Keuhkokuumeen kliinisen kuvan mukaan tauti voidaan jaotella akuuttiin (alle kolme viikkoa kestäneeseen) ja krooniseen keuhkokuumeeseen. Krooninen tauti on usein tyypiltään ei-infektiivinen tai johtuu harvinaisemmista taudinaiheuttajista, kuten mykobakteereista tai sienistä. Akuutit taudinkuvat voidaan jakaa klassisiin tai tyypillisiin keuhkokuumeisiin (aiheuttajana esimerkiksi pneumokokki), epätyypillisiin eli atyyppisiin keuhkokuumeisiin (aiheuttajana esimerkiksi "Chlamydia pneumoniae" tai "Mycoplasma pneumoniae") ja aspiraatiokeuhkokuumeisiin.


title: Keuhkokuume

text: Avohoitokeuhkokuume () on keuhkokuume, jossa tartunta on saatu muualta kuin sairaalaympäristöstä. Kyseessä on yleisin keuhkokuumeen tyyppi, jonka ilmaantuvuus on noin 170/10 000 vuodessa. Taudin aiheuttaa useimmiten "Streptococcus pneumoniae" -bakteeri; muita tavallisia aiheuttajabakteereita ovat "Haemophilus influenzae", "Moraxella catarrhalis", "Chlamydia pneumoniae" ja "Mycoplasma pneumoniae". Myös virukset, kuten influenssavirus, RS-virus, adenovirus ja parainfluenssavirus, voivat aiheuttaa avohoitokeuhkokuumeen. Harvinaisia aiheuttajia ovat zoonoottiset "Coxiella burnetii" (Q-kuume), "Chlamydia psittaci" (psittakoosi) ja "Francisella tularensis" (tularemia). Kuolleisuus avohoitokeuhkokuumeeseen on sairaalahoitoa vaativien potilaiden kohdalla 14 prosenttia, mutta alle yksi prosentti niiden potilaiden joukossa, jotka eivät tarvitse sairaalahoitoa.


title: Keuhkokuume

text: Sairaalakeuhkokuume () on keuhkokuume, jossa tartunta on saatu sairaalaympäristöstä. Sairaalakeuhkokuumeen syyt, mikrobiologia, hoito ja ennuste ovat erilaisia kuin avohoitokeuhkokuumeessa. Keuhkokuume on virtsatieinfektioiden jälkeen toiseksi yleisin sairaalainfektio. Sairaalapotilailla voi olla monta keuhkokuumeelle altistavaa riskitekijää, kuten korkea ikä, vaikeat perussairaudet, immuunipuutokset, intubointi ja hengityskonehoito. Sairaalakeuhkokuumeeseen liittyvä kuolleisuus on eri tutkimusten mukaan 7–33 prosenttia. Tehohoitopotilailla kuolleisuus on kuitenkin huomattavasti korkeampi.


title: Keuhkokuume

text: Sairaalakeuhkokuumeen yleisiä aiheuttajabakteerilajeja ovat "Haemophilus influenzae", "Klebsiella pneumoniae", "Escherichia coli", "Pseudomonas aeruginosa", "Enterobacter", "Staphylococcus aureus", MRSA ja "Streptococcus pneumoniae". Myös kahden tai useamman bakteerin sekainfektiot ovat varsin tavallisia.


title: Keuhkokuume

text: Interstitiaalisiksi pneumonioiksi kutsutaan monimuotoista ryhmää keuhkosairauksia, joissa tulehdusreaktio kohdistuu keuhkorakkuloiden välitilaan. Sairauksien syystä on esitetty useita teorioita, mutta niiden aiheuttaja on vielä suurelta osin epäselvä. Erään yleisen teorian mukaan keuhkokudoksen vaurio johtaisi krooniseen interstitiaaliseen tulehdusreaktioon, fibroblastien aktivoitumiseen ja lopulta keuhkofibroosin ja kudostuhon kehittymiseen. Toisaalta idiopaattinen keuhkofibroosi vaikuttaisi olevan pääasiassa ilman tulehdusta esiintyvä fibroblastien aktivoitumiseen ja jakaantumiseen johtava häiriö, jonka laukaisevaa tekijää ei tunneta.


title: Keuhkokuume

text: Interstitiaalisia pneumonioita hoidetaan yleensä kortikosteroideilla. Idiopaattisessa keuhkofibroosissa kortikosteroideista ei kuitenkaan ole hyötyä, koska taudissa ei ole tulehduksellista komponenttia. Joissain tapauksissa voidaan harkita keuhkonsiirtoa. Vakavaa keuhkokuumetta sairastavalla potilaalla saattaa ilmetä hengitysvajausta, jos keuhkojen kaasujenvaihto on liikaa häiriintynyt. Lisääntynyt hengitystyö myös väsyttää vähitellen hengityslihakset. Apuna voidaan käyttää ei-invasiivista ventilaatiota, kuten CPAP- ja BIPAP-hoitoja, jotka helpottavat hengittämistä tuottamalla ilmateihin jatkuvan ylipaineen. Toisinaan hengityslaitehoito voi olla keuhkokuumeen pahimmassa vaiheessa välttämätöntä.


title: Keuhkokuume

text: Keuhkokuume voi käynnistää äkillisen hengitysvaikeusoireyhtymän (ARDS), jossa keuhkojen vaikea tulehdusreaktio aiheuttaa keuhkorakkuloiden täyttymisen nesteellä ja vähitellen keuhkojen arpeutumisen. ARDS johtaa hengitysvajaukseen, joka yleensä vaatii hengityslaitehoitoa.


title: Keuhkokuume

text: Sepsis eli verenmyrkytys ja septinen šokki ovat keuhkokuumeen mahdollisia komplikaatioita. Sepsis on vaarallinen yleisinfektio, joka johtuu bakteerien pääsystä verenkiertoon ja elimistön voimakkaasta vastareaktiosta. Keuhkokuumeen jälkeisen sepsiksen yleisin aiheuttajabakteeri on "Streptococcus pneumoniae". Sepsis hoidetaan sairaalassa antibiooteilla, mutta hoidosta huolimatta se saattaa aiheuttaa elinvaurioita ja pahimmassa tapauksessa johtaa kuolemaan.


title: Keuhkokuume

text: Keuhkokuume saattaa aiheuttaa nesteen kertymisen keuhkoa ympäröivään keuhkopussiin. Pleuranestettä voidaan ottaa pleuranestepunktion avulla tutkittavaksi. Hoidollinen pleuranestepunktio, jossa nestettä poistetaan suurempi määrä, on aiheellinen, jos runsas nestekertymä aiheuttaa esimerkiksi hengenahdistusta. Pleuranestekertymä häviää yleensä itsestään, kun keuhkokuume on hoidettu.


title: Keuhkokuume

text: Jos pleuraneste on infektoitunut eli siinä kasvaa mikrobeja, nestekertymää kutsutaan empyeemaksi eli keuhkopussin märkäkertymäksi. Empyeema on etenevä infektio, jossa pleuraneste vähitellen lokeroituu ja muuttuu paksummaksi ja märkäisemmäksi. Jos sitä ei hoideta, keuhkopussiin voi kehittyä muutaman viikon sisällä fibriinimuodostuksen aiheuttama kova, arpinen kate. Empyeema vaatii yleensä antibioottihoidon lisäksi kirurgisen puhdistuksen, joka voidaan tehdä pleuradreenin eli keuhkopussiin laitettavan tyhjennysputken, torakoskopian eli tähystyksen tai torakotomian eli rintakehän avauksen kautta.


title: Keuhkokuume

text: Keuhkokuumeen komplikaationa saattaa harvoin olla keuhkoabsessi eli keuhkokudokseen muodostunut märkäkertymä. Keuhkoabsessi on yleensä henkeen vedettyjen bakteereiden aiheuttama nekrotisoiva sekainfektio. Aiheuttajabakteereita ovat useimmiten anaerobiset bakteerit, kuten "Bacteroides"-, "Fusobacterium"- ja "Peptostreptococcus"-suvut, mutta myös aerobiset bakteerit, sienet ja parasiitit saattavat muodostaa keuhkoihin absesseja. Absessi hoidetaan antibiooteilla, mutta se saattaa joskus tarvita kirurgisen avauksen ja puhdistuksen. Jos absessi puhkeaa ilmateihin, se saattaa infektoida koko keuhkon ja johtaa pahimmassa tapauksessa äkilliseen hengitysvaikeusoireyhtymään (ARDS).


title: Keuhkokuume

text: Keuhkokuumeen hoidossa suositellaan käytettäväksi antibiootteja, vaikka ne tehoavatkin ainoastaan bakteeritauteihin. Antibiootteja käytetään myös epäiltäessä keuhkokuumeen aiheuttajaksi virusinfektiota, koska sekainfektiot ovat tavallisia ja virusinfektion jälkitautina voi ilmaantua bakteerikeuhkokuume. Lisäksi yleensä ei esimerkiksi keuhkoröntgenkuvan perusteella voida aivan varmasti sanoa, onko tauti bakteerin vai muun mikrobin aiheuttama. Hoito tulisi aloittaa mahdollisimman nopeasti. Hyväkuntoiset potilaat voidaan hoitaa suun kautta otettavilla lääkkeillä kotona, mutta huonokuntoiset potilaat suositellaan hoidettavaksi sairaalassa.


title: Keuhkokuume

text: Avohoitokeuhkokuumeessa käytettävä antibiootti voidaan valita useista eri vaihtoehdoista. Lähtökohtana on se, että hoidon tulisi tehota pneumokokkibakteeriin, joka aiheuttaa yleensä suurimman kuolleisuuden. Pneumokokkiin tepsivät muun muassa penisilliini, amoksisilliini, kefalosporiinit ja fluorokinolonit. Usein hoitoon lisätään makrolidiantibiootti, joka tehoaa infektiossa mahdollisesti mukana oleviin epätyypillisiin bakteereihin. Käytettyjä makrolidiantibiootteja ovat muun muassa atsitromysiini, roksitromysiini ja uusi telitromysiini. Viime vuosina Suomessa ja maailmalla on esiintynyt yhä enemmän makrolideille vastustuskykyisiä pneumokokkikantoja, joten pelkkä makrolidi keuhkokuumeen hoidossa saattaa olla riittämätön. Antibioottihoidon kesto on yleensä 7–14 vuorokautta.


title: Keuhkokuume

text: Sairaalakeuhkokuumeessa antibioottihoito suositellaan valittavaksi siten, että se tehoaa yleisimpiin aiheuttajabakteereihin. Hoitona voivat olla esimerkiksi kefalosporiinit, fluorokinolonit, aminoglykosidit tai karbapeneemit. Kokeellinen mikrobilääkehoito aloitetaan laajakirjoisella antibioottiyhdistelmällä, jonka teho kattaa todennäköisimmät taudinaiheuttajat. Jos keuhkokuumeen aiheuttanut bakteeri saadaan selville, siirrytään kapeakirjoiseen antibioottiin, joka tepsii juuri kyseiseen bakteeriin.


title: Keuhkokuume

text: Potilaan oireenmukainen ja muu hoito on myös tärkeää. Kuumeen alentamiseksi voidaan käyttää tulehduskipulääkkeitä tai parasetamolia. Jos potilas on kuivunut, nestetasapainoa korjataan suonensisäisellä tai suun kautta otettavalla nesteytyksellä. Kaasujenvaihtohäiriöstä johtuvaa veren matalaa happipitoisuutta pyritään nostamaan antamalla lisähappea.


title: Keuhkokuume

text: Keuhkokuumeen paraneminen tulisi varmistaa keuhkokuvasta noin kuukauden kuluttua. Keuhkokuumeeseen liittyvien röntgenkuvissa näkyvien muutosten häviäminen kestää tavallisesti kolmesta kuuteen viikkoon. Jos muutokset eivät poistu tai jos keuhkokuume palaa toistuvasti takaisin, tulisi tehdä jatkotutkimuksia sairaalassa, jotta voidaan sulkea pois muun muassa tuberkuloosi, keuhkosyöpä ja immunologiset sairaudet. Hyväkuntoisilla potilailla, joiden keuhkokuume on ollut lievä, ei kontrollikeuhkokuvaa välttämättä tarvita.


title: Keuhkokuume

text: Keuhkokuume on Suomessa yleisin tulehduksista johtuva kuolinsyy, ja yli 70-vuotiailla se oli vuonna 2004 viidenneksi yleisin kuoleman aiheuttaja kaikkien syiden joukossa. Vanhuksilla keuhkokuume on hyvin yleinen välitön kuolinsyy. WHO:n tilastojen mukaan Suomessa vuonna 2002 kuolleisuus keuhkokuumeeseen oli 65–74-vuotiaiden keskuudessa 55/100 000 ja yli 75-vuotiailla 595/100 000. Sairastuneiden kuolleisuus alle 60-vuotiaiden aikuisten keskuudessa on 0,6 prosenttia, ja vastaava luku yli 60-vuotiailla on 2 prosenttia. Jos keuhkokuume vaatii tehohoitoa, on kuolleisuus 20–50 prosenttia. Kuolleisuutta lisäävät potilaan muut krooniset sairaudet, erityisesti sydämen vajaatoiminta, diabetes, krooninen obstruktiivinen keuhkosairaus, alkoholismi ja munuaisten tai maksan vajaatoiminta.


title: Keuhkokuume

text: Avohoitokeuhkokuumeen ennustetta voidaan arvioida sairaan henkilön riskitekijöiden avulla, joita ovat yli 65 vuoden ikä, sekavuus, korkea hengitystaajuus (yli 30 hengitystä minuutissa) ja matala verenpaine (alle 60/90). Jos riskitekijöitä on nolla, kuolleisuus on 1 prosentti, mutta jos niitä on yli kolme, kuolleisuus on jopa 30 prosenttia.


title: Keuhkokuume

text: Tavallisin keuhkokuumeen aiheuttaja on pneumokokki, joka on myös muiden vakavien bakteeri-infektioiden, kuten aivokalvontulehduksen ja sepsiksen, merkittävin syy. Yhdysvalloissa otettiin vuonna 2000 käyttöön seitsemän pneumokokkiserotyyppiä sisältävä rokote (PCV7), joka liitettiin pikkulasten rokotusohjelmaan. Pneumokokkirokote on sittemmin Euroopassa liitetty yleisiin rokotusohjelmiin Englannissa, Norjassa, Hollannissa ja Saksassa. Monissa muissa maissa, kuten Suomessa, pneumokokkirokotetta suositellaan vain henkilöille, joilla on lisääntynyt alttius saada vakava pneumokokki-infektio. Tällainen infektioherkkyys seuraa muun muassa pernan poistosta, HIV-infektiosta tai muusta immuunipuutostilasta.


title: Keuhkokuume

text: Pikkulasten rokottaminen pneumokokkia vastaan on ollut tehokasta. Lasten vakavat pneumokokki-infektiot Yhdysvalloissa ovat rokotusten aloittamisen jälkeen harvinaistuneet huomattavasti: aivokalvontulehduksen ja bakteremian ilmaantuvuus alle viisivuotiailla oli vuoden 2004 loppuun mennessä vähentynyt 77 prosenttia rokotuksia edeltävään aikaan verrattuna. Pneumokokkisairaudet ja pneumokokkikantojen vastustuskyky antibiooteille ovat samanaikaisesti vähentyneet myös rokottamattomien aikuisten ja lasten keskuudessa. Tällaista epäsuoraa vaikutusta kutsutaan laumaimmuniteetiksi.


title: Keuhkokuume

text: Suomessa vakavien pneumokokki-infektioiden määrä on lisääntynyt; esimerkiksi alle viisivuotiailla pneumokokin aiheuttamien aivokalvontulehdusten ja sepsisten ilmaantuvuus on kasvanut 50 prosenttia viimeisen kymmenen vuoden aikana. Myös pneumokokkibakteerin vastustuskyky antibiooteille on merkittävästi lisääntynyt; Suomen pneumokokkikannoista 9,6 prosenttia oli vastustuskykyisiä tai herkkyydeltään alentuneita penisilliinille ja 20,5 prosenttia oli vastustuskykyisiä makrolideille. Vuosina 2001–2002 tehdyssä suomalaisessa taloudellisessa arviossa todettiin kuitenkin neljä rokoteannosta vaativa yleinen pneumokokkirokoteohjelma liian kalliiksi.


title: Keuhkokuume

text: Keuhkokuumeeseen sairastumisen riskiä voidaan vähentää myös hoitamalla hyvin henkilöllä olevat perussairaudet, kuten AIDS ja krooniset keuhkosairaudet. Tupakoinnin lopettaminen vähentää keuhkoille aiheutuvaa vahinkoa ja nostaa vastustuskykyä keuhkoinfektioita kohtaan.


title: Keuhkokuume

text:
Avohoitokeuhkokuumeen esiintyvyys on Suomessa noin 12 tapausta tuhatta asukasta kohti vuodessa, mikä tarkoittaa vuosittain noin 60 000 sairastunutta henkilöä. Suurin osa keuhkokuumekuolemista tapahtuu yli 50-vuotiaille. Suomessa keuhkokuumeen yleisin aiheuttaja on kaikissa ikäryhmissä pneumokokki.
Keuhkokuumeeseen sairastumisen riskiä lisäävät aikuisilla tupakointi, pölyinen työ, sydänsairaudet ja krooniset keuhkotaudit kuten astma ja keuhkoahtaumatauti. Lapsilla keuhkokuumeelle altistavat tekijät ovat toistuvat hengitystieinfektiot ja vanhempien tupakointi. Keuhkokuumetta esiintyy useimmiten lapsilla ja vanhuksilla: riskiryhmiin kuuluvat alle viisivuotiaat ja yli 65-vuotiaat.


title: Keuhkokuume

text: Keuhkokuume on kehitysmaissa etupäässä pienten lasten tauti. Jopa 5–10 prosenttia kaikista alle viisivuotiaista kehitysmaissa elävistä lapsista sairastuu vuosittain keuhkokuumeeseen. Yleisimmät taudinaiheuttajabakteerit ovat "Streptococcus pneumoniae" ja "Haemophilus influenzae". Vastasyntyneillä ja aliravituilla lapsilla tavataan myös stafylokokin ja gramnegatiivisten bakteerien aiheuttamia infektioita. Virusten kuten RS-virus, influenssavirus, parainfluenssavirus ja adenovirus aiheuttamat infektiot ovat yleisiä mutta harvoin tappavia.


title: Keuhkokuume

text: Hengitystieinfektiot vaativat kehitysmaissa joka vuosi noin kahden miljoonan alle viisivuotiaan lapsen hengen. Näistä kuolemista puolet tapahtuu Afrikassa. Keuhkokuume aiheuttaa kehitysmaissa lapsikuolleisuudesta noin 20 prosenttia ja on suurin kuolleisuutta aiheuttava tekijä kyseisessä ikäryhmässä. Kolme neljäsosaa keuhkokuumekuolemista tapahtuu alle yksivuotiaille vauvoille. Sairastuneiden lasten kuolleisuus keuhkokuumeeseen Afrikan kehitysmaissa on eri tutkimusten mukaan vaihdellut välillä 15–28 prosenttia, mikä tarkoittaa 7–270-kertaista kuolleisuutta länsimaihin verrattuna. Myös kuolleisuuserot eri etnisten ryhmien välillä ovat suuret.


title: Keuhkokuume

text: Sairastumisen ja kuoleman riskiä nostavat muun muassa aliravitsemus, keskosuus, malaria, tuhkarokko ja immuunipuutokset. HIV-infektion leviäminen ja bakteerien antibioottiresistenssin yleistyminen Afrikassa ja Aasiassa ovat lisänneet keuhkokuumeen esiintyvyyttä lapsilla. Keuhkokuume on afrikkalaisilla HIV-positiivisilla lapsilla suurin sairaalahoitoja ja kuolleisuutta aiheuttava tekijä; jopa 90 prosenttia lapsista sairastaa taudinkulun aikana ainakin yhden hengitystieinfektion.


title: Keuhkokuume

text: Suomen kielen sana keuhkokuume on osa lääkäri Elias Lönnrotin (1802–1884) kehittämää suomenkielistä lääketieteellistä sanastoa. Keuhkokuumeen nimitys monissa muissa kielissä on pneumonia (), joka on johdettu muinaiskreikan keuhkoja tarkoittavasta sanasta "πνεύμων" tai "πλεύμων" (pneumōn, pleumōn). Antiikin kreikkalainen lääkäri Hippokrates (noin 460–380 eaa.) kuvasi teoksessaan "Äkillisten tautien hoidosta" keuhkokuumeen oireet hyvin tarkasti. Hän myös selosti tuloksia empyeeman kirurgisesta puhdistuksesta. Keskiaikainen juutalainen lääkäri Maimonides (1135–1204) kirjoitti: "Keuhkokuumeen perusoireet, jotka eivät koskaan puutu taudista, ovat seuraavat: akuutti kuume, pistävä kipu kyljessä, lyhyet ja nopeat hengitykset, sahaava pulssi ja yskä."


title: Keuhkokuume

text: Saksalainen patologi Edwin Klebs totesi ensimmäisen kerran bakteereja keuhkokuumeeseen kuolleiden henkilöiden ilmateissä vuonna 1875. Saksalaiset Carl Friedländer ja Albert Fränkel löysivät keuhkokuumeen kaksi yleistä aiheuttajamikrobia, "Streptococcus pneumoniae"- ja "Klebsiella pneumoniae -"bakteerit, vuosina 1882 ja 1884 julkaistuissa tutkimuksissaan. Tanskalainen bakteriologi Hans Christian Gram kuvaili tutkimuksessaan vuodelta 1884 gramvärjäyksen, jonka avulla keuhkokuumeen aiheuttajabakteerit pystyttiin erottamaan toisistaan. Hän myös osoitti, että sairauden voi aiheuttaa useampi kuin yksi mikrobi.


title: Keuhkokuume

text: 1900-luvun alussa keuhkokuume oli tappava tauti. Kun sulfalääkkeet tulivat käyttöön 1930-luvulla ja penisilliini kymmenen vuotta myöhemmin, aikaisemmin synkkä keuhkokuumeen ennuste muuttui paremmaksi. Modernit kirurgiset tekniikat ja tehohoidon kehittyminen vähensivät osaltaan keuhkokuumekuolleisuutta. Kuitenkin vielä 1950-luvulla pneumokokin aiheuttama keuhkokuume ja sen sivutaudit, erityisesti aivokalvontulehdus, olivat tavallinen kuolinsyy vanhuksilla ja muilla riskiryhmillä. Lapsia alettiin rokottaa Yhdysvalloissa "Haemophilus influenzae" tyyppi b (Hib)- bakteeria vastaan vuonna 1988, mikä johti pian sairaustapausten vähenemiseen. Suomessa Hib-rokote lisättiin yleiseen rokotusohjelmaan 1980-luvun lopulla, minkä seurauksena varsinkin pikkulasten vakavat Hib-infektiot hävisivät. Samoin pneumokokkirokotusten aloittaminen Yhdysvalloissa aikuisille vuonna 1977 ja lapsille vuonna 2000 on muuttanut vakavat pneumokokki-infektiot harvinaisemmiksi.


title: Lehti (blogi)

text: Lehti on blogi, jonka perusti vuonna 2004 joukko silloisia jyväskyläläisiä journalistiikan opiskelijoita. Lehden uutiset tekevät pilaa ajankohtaisista tapahtumista ja liittävät näihin historiallisia ja fiktiivisiä hahmoja kuten Suuren Cthulhun, joka on ehdokkaana milloin missäkin vaaleissa.


title: Lehti (blogi)

text: Lehti-uutisia on julkaistu Jyväskylän Ylioppilaslehdessä vuodesta 2005 alkaen. Lisäksi Lehti toimitti Noin seitsemän uutiset -segmentin YLE Extra -kanavalla esitettyyn Extra Large -ohjelmaan. Syksyllä 2010 Lehti tuotti Ylelle kymmenosaisen nettivideosarjan.


title: Lehti (blogi)

text: Lehdellä on monia yhtymäkohtia satiiriseen amerikkalaiseen The Onion -verkkolehteen. Sen huumori on varsin samanlaista kuin entisessä Pahkasiassa.


title: Lehti (blogi)

text: Eräässä artikkelissaan Lehti kertoi yhdysvaltalaisrepublikaanien väittäneen John Kerryä ihmissudeksi. Tieto päätyi totena Pohjalaisen sivuille Lisäksi City-lehden haastattelussa rap-artisti Pikku G:ltä kysyttiin Matti Vanhasen räppärinimestä ”MC Massey Ferguson”.


title: Lehti (blogi)

text: Lehti ilmoitti 12. maaliskuuta 2008 julkaisevansa lehdestä ensimmäisen paperiversion, nimellä Aikakaus-Lehti. Hanke toteutui, kun ennakkotilausten arvo nousi fundable.com -sivuston kautta tehdyn varainkeruun avulla yli 5000 dollariin. Ensimmäinen Aikakaus-Lehti ilmestyi marraskuussa 2008. Vuonna 2009 Aikakaus-Lehti ilmestyi kerran ja vuonna 2010 kolme kertaa.


title: Lehti (blogi)

text: Huhtikuussa 2009 Yhtyneet Kuvalehdet vaati Aikakaus-Lehden vetämistä pois myynnistä, koska se loukkaa Suomen Kuvalehden tavaramerkkiä.


title: Lehti (blogi)

text: Lehden toimittajien kirjoittama Rakas vuosikirja ilmestyi lokakuussa 2009. Sitä seurasi marraskuussa 2010 julkaistu Rakas almanakka.


title: C-reaktiivinen proteiini

text: CRP eli c-reaktiivinen proteiini on maksan syntetisoima akuutin vaiheen (ts. akuutin infektion eli tulehduksen) proteiini. Se kuuluu pentameeristen proteiinien ryhmään nimeltä pentraksiinit (), ja se muodostuu viidestä samanlaisesta ei-kovalenteilla sidoksilla yhdistyneestä alayksiköstä. Kukin alayksikkö koostuu 206:sta aminohaposta ja on massaltaan 23 017 Da, jolloin koko CRP-molekyylin massa on noin 118 kDa. "CRP"-geeni sijaitsee ensimmäisessä kromosomissa (1q21-q23) ja koostuu kahdesta eksonista, joita erottaa yksi introni.


title: C-reaktiivinen proteiini

text:
CRP:n löysivät W.S. Tillett ja T. Francis Jr keuhkokuumepotilaiden seerumista vuonna 1930, jolloin he totesivat – silloin vielä tuntemattoman ja nimeämättömän – CRP:n sitoutuvan pneumokokin kapselin C-polysakkaridiin. C.M. MacLeod ja O.T. Avery havaitsivat vuonna 1943 kyseisen aineen olevan proteiini ja kehittivät termin "akuutti vaihe", jolla he tarkoittivat akuuttia infektiota sairastavien potilaiden veren seerumin ominaisuuksia. G. Lofstrom todisti vuonna 1944 akuutin vaiheen proteiinien olevan läsnä sekä akuuteissa että kroonisissa tulehdustiloissa, jolloin CRP todettiin epäspesifiseksi akuutin vaiheen proteiiniksi.
CRP:n on todettu sitoutuvan solun erilaisin ainesosiin, kuten polysakkarideihin, lipideihin, nukleiinihappoihin, nukleotideihin sekä kationeihin kuten hepariiniin, protamiiniin ja histoneihin. CRP:n rooli elimistössä on osana luontaista immuniteettia ja vierasaineiden eliminointimekanismia. CRP on klassisen komplementtijärjestelmän aktivoija ja edistää vierasaineiden opsonisaatiota ja fagosytoosia.


title: C-reaktiivinen proteiini

text:
CRP on lääketieteessä paljon käytetty kliinisen kemian alaan kuuluva laboratoriokoe, jonka viitealue on yleisimpiä mittausmenetelmiä käyttäen alle 10 mg/l.
Pois lukien maksa-sairaudet, diagnosoi merkittävässä määrin muut sairaudet. HS-CRP (laser nephometri,uCRP Immunonefelometri ) antaa tarkkoja tuloksia alhaisilla tulehdusarvoilla, erottelukyvyltään jopa 0,04 mg/l ja viitearvot alle 3 mg/l. CRP- ja hsCRP-määritykset voidaan tehdä nykyisin myös pikatestilaitteella kapillaarikokoverinäytteestä, jolloin tulos on käytettävissä heti vastaanottotilanteessa, eikä potilasta tarvitse lähettää laskimoverinäytteenottoon tai odotella laboratoriovastausten valmistumista.


title: C-reaktiivinen proteiini

text: CRP:n pitoisuus veressä nousee bakteeri-infektioiden, muiden tulehdustilojen ja kudosvaurion yhteydessä nopeasti, jo muutaman tunnin kuluessa, ja pitoisuus voi kaksinkertaistua alle kahdeksan tunnin välein jopa 1000-kertaiseksi viitealueeseen verrattuna. Maksimitaso saavutetaan tyypillisesti noin 50 tunnissa. CRP nousee yleensä enemmän bakteerin aiheuttamissa tulehduksissa kuin virustulehduksissa, mutta kohonnut CRP ei ole minkään tietyn tulehdustilan merkki. Lievät tulehdukset ja virusinfektiot nostavat CRP:n tyypillisesti noin tasolle 10–50 mg/l, aktiiviset tulehdukset ja bakteeri-infektiot pitoisuuksiin 50–200 mg/l ja vakavat infektiot tai traumat tasolle >200 mg/l. CRP:n biologinen puoliintumisaika on 19 tuntia, joten tulehduksen rauhoituttua CRP-taso laskee nopeasti. CRP on siis herkkä, mutta epäspesifinen tulehdustilan indeksi.


title: C-reaktiivinen proteiini

text: CRP-pitoisuuden merkittävää nousua voidaan tavata mm. seuraavissa tiloissa: infektiot, reumakuume, nivelreuma, vaskuliitit, pahanlaatuiset kasvaimet, polymyalgia rheumatica, Reiterin tauti, Crohnin tauti, kudossiirteen hyljintä, lymfooma, sydäninfarkti, akuutti haimatulehdus, palovammat sekä suuret luunmurtumat.


title: C-reaktiivinen proteiini

text: 1990-luvulla on otettu käyttöön uusia, herkkiä CRP:n mittausmenetelmiä, jotka ovat laajentaneet CRP:n diagnostista käyttöä. Jo lievästikin koholla oleva CRP-pitoisuus liittyy lisääntyneeseen aterotromboosin ja sepelvaltimotaudin riskiin eli on ennustetekijä muun muassa sydäninfarktille, aivovaltimotukokselle ja perifeeriselle valtimosairaudelle. Sydäninfarktin riski on eri tutkimusten mukaan suurentunut keski-ikäisillä ja sitä vanhemmilla henkilöillä, jos CRP-pitoisuus ylittää tason 2,1–3,6 mg/l. Syy-yhteys on kuitenkin epäselvä, joten ei olla varmoja, onko kohonnut CRP-pitoisuus sepelvaltimotaudin seuraus vai onko sillä yhteys itse taudin syntymiseen. Erään teorian mukaan paikallinen, lievä krooninen tulehdus voi vaurioittaa verisuonten endoteelia ja aiheuttaa paikallisia verihyytymiä.


title: Oni (Georgia)

text: Oni () on kaupunki Onin piirikunnassa Ratša-Letškhumi ja Kvemo Svanetin hallintoalueella Georgiassa. Kaupungissa on vuoden 2002 väestönlaskennan mukaan 3 300 asukasta ja se on piirikuntansa keskus. Kaupunki sijaitsee Rioni-joen vasemmalla rannalla syvässä laaksossa yli 800 metriä merenpinnan yläpuolella.


title: Oni (Georgia)

text: Nykyisen Onin alueella on ollut asutusta jo pronssikaudelta saakka. Arkeologia on paljastanut esineistöä Kolkhiin kulttuurin ajalta, erityisesti kokoelman kolkhislaisia kolikoita 500–200-luvuilta ennen ajanlaskun alkua. Oni esiintyy kirjoituksissa ensimmäisen kerran 1400-luvulla, vaikka legendan mukaan kaupungin perusti myyttinen 100-luvulla eaa. hallinnut kuningas Parnadžom. Oni sijaitsee Pohjois-Kaukasukselta, Kartlista ja Imeretistä sekä eteläisestä Ratšasta tulevien kulkureittien risteyskohdassa, ja se kehittyi tyypilliseksi myöhäiskeskiaikaiseksi kauppakaupungiksi, josta Imeretin kuninkaat ja Ratšan prinssit kiistelivät. Kaupunki liitettiin Venäjän keisarikuntaan vuonna 1801, ja vuonna 1846 siitä tehtiin Ratšan piirikunnan keskus. Neuvostoliiton aikana kaupunki liitettiin ympäröivien kylien kanssa Onin piirikunnaksi, jota hallitaan nykyisin osana Ratša-Letškhumi ja Kvemo Svanetin aluetta.


title: Oni (Georgia)

text: Viime vuosikymmeninä Oni on kärsinyt maanjäristyksistä ja sarjasta lumivyöryjä. Erityisen raju maanjäristys iski alueelle 29. huhtikuuta 1991. Maanjäristyksen voimakkuus oli 6,9 Richterin asteikolla, joten se oli voimakkain Kaukasuksella koskaan mitattu maanjäristys, ja se aiheutti merkittäviä vahinkoja Onin infrastruktuurille.


title: Oni (Georgia)

text: Neuvostoliiton hajoamisen jälkeisestä muuttoliikkeestä huolimatta Onissa elää yhä historiallinen georgianjuutalainen yhteisö, Georgian kolmanneksi suurin Tbilisin ja Kutaisin jälkeen. Onin kaupungissa on 1880-luvulla rakennettu synagoga.


title: Oni (Georgia)

text: Onissa ja sen ympäristössä on useita historiallisia monumentteja, mukaan lukien keskiaikaisten linnoitusten raunioita ja kirkkoja. Suosittu kylpylä, Šovi, sijaitsee noin 30 kilometrin päässä Onista Suuren Kaukasuksen etelärinteillä. Ratšan alueellisessa museossa Onin kaupungissa on 14 000 esineen kokoelma, johon kuuluu arkeologista, etnografista, numismaattista ja luonnonhistoriallista esineistöä, kuvataidetta, historiallisia dokumentteja, käsikirjoituksia ja kirjoja.


title: Satškheren piirikunta

text: Satškheren piirikunta () on piirikunta Imeretin hallintoalueella Georgian länsiosassa. Piirikunnassa on 46 500 asukasta ja sen pinta-ala on 874 neliökilometriä. Sen keskus on Satškheren kaupunki.


title: Satškheren piirikunta

text: Piirikunta sijaitsee Imeretin itäosassa. Satškheren kaupunki on Qvirila-joen varrella ja sinne johtaa sivurata Zestaponista Tbilisin ja Potin väliseltä rautatieltä. Skhvitorin kylässä on Satškheren paikallismuseo ja paikkakunnalla syntyneelle runoilijalle Akaki Tseretelille omistettu museo.


title: Luettelo ranskankielisistä oopperoista

text: Tämä on luettelo ranskankielisistä oopperoista.


title: Mika Tiivola

text: Carl Mikael Augustinus ”Mika” Tiivola (30. lokakuuta 1922 Lappeenranta – 13. huhtikuuta 1994 Helsinki) oli Suomen Yhdyspankin pitkäaikainen pääjohtaja. Hän oli koulutukseltaan valtiotieteiden maisteri ja lainopin kandidaatti ja hän oli suorittanut aktiiviupseerin tutkinnon. Hän sai ministerin arvon vuonna 1988.


title: Mika Tiivola

text: Suomen Yhdyspankin toimitusjohtajana hän toimi vuosina 1966–1970 ja paäjohtajana vuosina 1970–1988. Suomen suurimman pankin, Yhdyspankin, pääjohtajana Tiivola toimi pankkihistorian suurimman muutoksen aikana 1980-luvulla, jolloin rahoitusmarkkinat vapautettiin ja pankkiliiketoiminta muutti muotoaan ulkomaisen kilpailun vyöryessä Suomeen. 1980-luvulla Tiivola oli myös Nokia Oyj:n hallituksen puheenjohtaja SYP:n ollessa yhtiön suurin omistaja.


title: Mika Tiivola

text: Tiivola pelasi nuoruudessaan jääpalloa Helsingin IFK:ssa. Maalivahtina pelannut Tiivola kuului joukkueeseen, kun HIFK voitti Suomen mestaruuden vuosina 1939 ja 1941.


title: Mika Tiivola

text: Mika Tiivolan toinen puoliso vuodesta 1975 oli kauppaneuvos Satu Tiivola.


title: Dr. Dre

text: Dr. Dre (oikealta nimeltään Andre Romelle Young, s. 18. helmikuuta 1965 Compton, Los Angelesin piirikunta, Kalifornia) on yhdysvaltalainen rap-artisti, tuottaja ja levy-yhtiön johtaja. Hän on yksi menestyksekkäimmistä ja tunnetuimmista tekijöistä hip hop -musiikin saralla, vaikka hän tekeekin omia levyjä erittäin harvoin. Dr. Dren kollegat, kuten 50 Cent pitävät häntä perfektionistina, mikä voi olla joskus huonokin asia, sillä juuri täydellisyyteen pyrkivää albumia odotettiin pitkään johtaen siihen, että Dr. Dren maailmanlaajuiset fanijoukot odottivat hänen kolmatta ja viimeistä studioalbumiaan 16 vuotta.


title: Dr. Dre

text: Dr. Dre tunnetaan parhaiten yhteistyöprojekteistaan länsirannikon rap-artistien, kuten Snoop Doggin, Warren G:n ja Tupac Shakurin kanssa. Hän on saanut myös tunnustusta muun muassa Eminemin ja The Gamen mentorina. Dr. Dre aloitti uransa DJ:nä World Class Wreckin' Cru-ryhmässä. Hän oli legendaarisen uraa uurtaneen gangsta rap -ryhmän N.W.A:n perustajajäsen, ja kasvatti mainettaan tällä tavalla. N.W.A:ssa hänen osansa oli taustabiittien tekeminen ja räppääminen. Dr. Dren lähtö ryhmästä oli yksi N.W.A:n hajoamisen syistä. Hän on yksi Death Row Records (nykyään Tha Row) -levy-yhtiön perustajia (yhdessä Suge Knightin kanssa) ja on perustanut myös Aftermath Entertainmentin, joka toimii Interscope Recordsin alaisuudessa.


title: Dr. Dre

text: Dr. Dre on myös näytellyt muutamassa elokuvassa ja suunnitellut kuulokesarjan nimeltä Beats by Dr. Dre (ent. Monster Beats by Dr. Dre) -kuulokemerkille. Dr. Dre purki myöhemmin sopimuksen Monster Cablen kanssa, jolloin hän alkoi tuottaa itse kuulokkeita nimellä Beats by Dre. Vuonna 2014 Apple osti Beatsin tehden Dr. Drestä yhden rikkaimmista henkilöistä rap-musiikin saralla. Beatsin myyntihetkellä Dre omisti 25% yhtiöstä ja yhtiön ostohinta oli 3 miljardia yhdysvaltain dollaria. Vuonna 2014 Dren omaisuus oli 780 miljoonaa yhdysvaltain dollaria tehden hänestä rikkaimman rap-artistin.


title: Dr. Dre

text: Andre Romelle Young syntyi Kalifornian Comptonissa. Hänen molemmat vanhempansa olivat laulajia, jotka erosivat hänen ollessa vielä lapsi. Hänen äitinsä oli vain 16-vuotias kun hän syntyi. Youngin sisaruksista ensimmäinen menehtyi sairauteen kahden kuukauden vanhana, ja toinen jo päivän vanhana. Hänellä on myös pikkusisko, ja pikkuveli, joka tapettiin 21-vuotiaana. Young on rap-artisti Warren G:n velipuoli ja tuottaja Sir Jinxin serkku.


title: Dr. Dre

text: Young on kertonut varttuneensa suurimmaksi osaksi isoäitinsä luona New Wilmington Arms -asuntoalueella Comptonissa. Kaupungissa oli paljon katujengejä ja rikollisuutta, mutta Young päätti pysyä erossa niistä, koska ei halunnut vaarantaa vapauttaan. Myös hänen äitinsä vaikutti tähän päätökseen opettamalla huumeista hänelle jo pienestä pitäen. Young asui myös muutaman vuoden Carsonissa käydessään yläastetta.


title: Dr. Dre

text: Young oli nuoresta pitäen kiinnostunut musiikista, ja on kertonut varttuessaan kuunnelleensa mm. Isaac Hayesia ja James Brownia. 15-vuotiaana hän sai DJ-laitteen joululahjaksi, ja hän käytti kaiken aikansa laitteen parissa. Hän alkoi käyttämään taiteilijanimeä Dr. Dre, ja 18-vuotiaana hän toimi DJ:nä Eve After Dark-yökerhossa Los Angelesissa. Pian Young liittyi paikalliseen World Class Wreckin' Cru -ryhmään. Hänellä ei ollut juuri päätäntävaltaa millaista musiikkia he tekisivät, ja 21-vuotiaana hän päätti erota ryhmästä.


title: Dr. Dre

text: Young sai lapsuudenystävänsä Eazy-E:n sijoittamaan uuteen levy-yhtiöön Ruhtless Recordsiin, ja he perustivat gangsta rap-kollektiivi N.W.A.:n. Ryhmään kuuluivat Dr. Dren ja Eazy-E:n lisäksi Ice Cube, MC Ren, DJ Yella, joka oli ollut myös World Class Wreckin' Crun jäsen, ja Arabian Prince.


title: Dr. Dre

text: N.W.A.:n ensimmäinen studioalbumi "Straight Outta Compton" julkaistiin vuonna 1988. Sitä pidetään eräänä merkittävimmistä gangsta rap-tyylilajin julkaisuista. Toinen studioalbumi "Efil4zaggin" ilmestyi vuonna 1991, minkä jälkeen yhtye hajosi erimielisyyksien seurauksena ja Young riitaantui Eazy-E:n kanssa.


title: Dr. Dre

text: Yhdessä Suge Knightin ja The D.O.C.:n kanssa Young perusti uuden levy-yhtiön Death Row Records. Hän julkaisi ensimmäisen sooloalbuminsa "The Chronic" vuonna 1992, joka menestyi loistavasti ja oli tärkeässä osassa g-funk-genren synnyssä. Youngin riita Eazy-E:n kanssa oli paisunut julkiseksi konfliktiksi, ja levyllä kuullaan solvauksia Eazy-E:tä kohtaan. Vuonna 1993 julkaistiin Youngin tuottama Snoop Doggin debyyttialbumi "Doggystyle". Young oli myös muun muassa tuottamassa soundtrack-albumeita "Above the Rim" ja "Murder Was the Case" ja esiintyi yhtiön artistin 2Pacin kappaleella "California Love".


title: Dr. Dre

text: Young jätti Death Row Recordsin vuonna 1996, koska yhtiön sisällä oli paljon levottomuutta ja hän piti Suge Knightin johtamistapaa arveluttavana.


title: Dr. Dre

text: Death Row Recordsista lähdettyään Young perusti levy-yhtiön Aftermath Entertainment. Uuden yhtiön ensimmäinen julkaisu "Dr. Dre Presents...The Aftermath" ilmestyi vuonna 1996. Albumin vastaanotto tuotti kuitenkin pettymyksen. Myös yhtiön kautta seuraavana vuonna julkaistu The Firm-yhtyeen levy "The Album", jota Young oli mukana tuottamassa, menestyi odotettua huonommin.


title: Dr. Dre

text: Aftermathin noususuunta alkoi, kun yhtiö solmi levytyssopimuksen vielä tuntemattoman rap-artisti Eminemin kanssa. Young tuotti vuonna 1999 julkaistun Eminem esikoisalbumin "The Slim Shady LP":n, josta tuli menestys. Myöhemmin samana vuonna julkaistiin myös Youngin toinen sooloalbumi "2001", joka myi multiplatinaa. Lisäksi muun muassa 50 Cent liittyi Aftermathin riveihin ja saavutti myös paljon suosiota vuoden 2003 debyyttialbumillaan "Get Rich or Die Tryin’".


title: Dr. Dre

text: Muille artisteille tuottamisen ohella Young alkoi työstämään kolmatta ja viimeiseksi jäävää studioalbumiaan, jonka nimeksi kaavailtiin "Detox". Hän ei kuitenkaan ollut tyytyväinen "Detoxiin" ja perui sen julkaisun. Lopulta Youngin kolmas albumi julkaistiin vuonna 2015 nimellä "Compton". Levyn inspiraationa toimi samana vuonna julkaistu elämäkertaelokuva "Straight Outta Compton", joka kertoo N.W.A.:n tarinan. Young oli mukana tuottamassa elokuvaa. Elokuvassa häntä näyttelee Corey Hawkins.


title: Dr. Dre

text: Young myös suunnitteli kuulokesarjan nimeltä Beats by Dr. Dre (ent. Monster Beats by Dr. Dre) -kuulokemerkille. Young purki myöhemmin sopimuksen Monster Cablen kanssa, jolloin hän alkoi tuottaa itse kuulokkeita nimellä Beats by Dre. Vuonna 2014 Apple osti Beatsin tehden Dr. Drestä yhden rikkaimmista henkilöistä rap-musiikin saralla.


title: Dr. Dre

text: Young kertoi vuonna 2017 osallistuvansa uuden vuonna 2020 valmistuvan esittävien taiteiden keskuksen rakentamiseen Comptoniin lahjoittamalla 10 miljoonaa dollaria. Hän kertoi haluavansa tarjota "lapsille ja nuorille ne tarvikkeet ja sen opin, minkä he ansaitsevat".


title: FK Lokomotiv Moskova

text: Moskovan Lokomotiv () on moskovalainen jalkapalloseura.


title: FK Lokomotiv Moskova

text: Seura on perustettu vuonna 1923 nimellä ""Lokakuun vallankumouksen seura"". Vuonna 1931 nimi muutettiin "Kazankaksi", ja nykyisen nimensä seura sai vuonna 1936.


title: FK Lokomotiv Moskova

text: Lokomotiv on voittanut Venäjän mestaruuden vuosina 2002, jolloin se lopetti Moskovan Spartakin huikean mestaruusputken, ja 2004, ja kaudella 2017/18. Venäjän cupin Lokomotiv on voittanut vuosina 1996, 1997, 2000, 2001, 2007, 2015 ja 2017. Kakkossijalle se on sijoittunut Venäjän pääsarjassa vuosina 1995, 1999, 2000 ja 2001, sekä kolmossijalle vuosina 1994, 1998, 2005 ja 2006. Venäjän supercupin joukkue voitti vuosina 2003 ja 2005. Neuvostoaikoina Lokomotiv voitti cupin vuosina 1936 ja 1957.


title: Muistivuoto

text: Muistivuoto on tyypillinen ohjelmointivirhe, jossa tietokoneohjelma ei vapauta varaamaansa muistia kun sitä ei enää tarvita. Kun muistivuotoa sisältävää ohjelman osaa suoritetaan riittävän monta kertaa, voi vapaa muisti loppua, mikä aiheuttaa ohjelmiston kaatumisen. Joissakin ohjelmointikielissä, kuten Javassa, on automaattinen roskienkerääjä, joka pyrkii vapauttamaan ohjelmiston varaamia resursseja ohjelman uusiokäyttöön. Tällaista automaattista roskienkerääjää ei ole kuitenkaan esimerkiksi C:ssä ja C++:ssa. Se voidaan toteuttaa olemassa olevilla kirjastoilla tai toteuttaa itse ohjelman päättyessä kirjoittamalla kaikkien muuttujien päälle nollia. Muistin yli- ja alivuototilanteet on myös hyvä ottaa huomioon.


title: Muistivuoto

text: Muistivuodon havaitsemista varten voidaan tehdä testiohjelma, joka suorittaa jotakin funktiota useita kertoja peräkkäin. Jos ohjelma kaatuu koko ajan samassa suoritusvaiheessa, saatetaan havaita muistivuotoa aiheuttava koodin ongelmakohta. Olemassa olevan koodin voi myös tutkia sekä kaupallisilla, että ilmaisilla työkaluilla, esimerkiksi IBM Rational Purify, BoundsChecker, Valgrind, Insure++ ja memwatch ovat joitakin suosituimpia C- ja C++-kielen muistivuodon virheidenjäljitysohjelmia.


title: Muistivuoto

text: Muistin ylivuototilanteessa kirjoitetaan kirjoitettavaksi tarkoitetun alueen yli, esimerkiksi kirjoittamalla kymmenen tavua viiden tavun alueelle. Muistin alivuototilanteessa sijoitetaan muuttuvaksi määritellyn alueen keskelle merkki alueen päättymisestä, minkä on tarkoitus ilmoittaa konekielisen ohjeistuksen alkamisesta.


title: Muistivuoto

text: Tämä ohjelma havainnollistaa muistivuotoa.


title: Kanye West

text: Kanye Omari West [ˈkɑːnjeɪ] (s. 8. kesäkuuta 1977 Atlanta, Georgia, Yhdysvallat) on yhdysvaltalainen hip hop -artisti, lauluntekijä, tuottaja, ohjaaja, yrittäjä ja muoti- ja pelisuunnittelija. West tuli tunnetuksi tuotettuaan Jay-Z:n vuoden 2001 "Blueprint"-albumille useita hiteiksi muodostuneita kappaleita. Westin alkuajan tuotantotyylille tyypillistä on yhdistää vanhoja soul- ja R&B-sampleja rumpuihin ja muihin instrumentteihin. Westin tyyli on vaihdellut hänen uransa aikana perinteisestä hip-hopista electropoppiin.


title: Kanye West

text: Muusikon uransa lisäksi West tunnetaan suorasanaisena ja keskustelua herättävänä henkilönä johtuen hänen useista julkisista lausunnoistaan. West on suunnitellut kenkiä muun muassa Nikelle, Adidakselle ja Louis Vuittonille. Hän on perustanut myös oman levy-yhtiönsä GOOD Musicin, jonka artisteja ovat muun muassa John Legend ja Pusha T.


title: Kanye West

text: Westillä ei ole yhtään sisaruksia. Vanhemmat erosivat hänen ollessaan 3-vuotias ja hän muutti äitinsä kanssa Atlantasta Chicagoon. Chigacon hän mainitsee useissa kappaleissakin, kuten "Homecoming". Siellä hän vietti seuraavat seitsemän vuotta elämästään kunnes hän muutti vuodeksi Kiinaan. Palattuaan Yhdysvaltoihin hän alkoi tuottaa musiikkia, jota hän myi muille artisteille.


title: Kanye West

text: Nuoruutensa Chicagossa viettänyt West aloitti räppäämisen kolmannella luokalla. Teini-ikäisenä hän muun muassa myi vaatteita Gapin liikkeessä. Hän jätti taidekoulun kesken päätettyään keskittyä kokonaan muusikon uran luomiseen 1990-luvun loppupuolella.


title: Kanye West

text: Vielä 2000-luvun alussa Kanye West tunnettiin ainoastaan tuottajana. Tuotettuaan ensin kappaleita tuntemattomille chicagolaisille hip hop -artisteille hänen onnistui saada yksi kappale vuonna 2000 ilmestyneelle Jay-Z:n "" -albumille. Seuraavana vuonna ilmestyneellä Jay-Z:n "The Blueprint" -albumilla jo viisi kappaletta oli hänen tuotantoaan. Yksi näistä kappaleista oli levyn ensimmäinen single "Izzo (H.O.V.A)", josta kehittyi Westin ensimmäinen hitti. Toinen merkittävä Kanyen tuottama biisi levyllä oli Heart Of The City. "The Blueprintin" jälkeen Kanyesta tuli kertaheitolla yksi hiphop-maailman suosituimmista tuottajista ja hitintekijöistä. Vaikka Kanye itse myös räppäsi tuottamisen ohella, ihmiset olivat kiinnostuneita ainoastaan hänen tuottajankyvyistään. Hän yritti pitkään saada levytyssopimusta itselleen ja lopulta hän solmikin sopimuksen Roc-A-Fella Recordsin kanssa.


title: Kanye West

text:
Alkuvuonna 2004 ilmestyi Kanye Westin ensimmäinen albumi "The College Dropout". Levy oli menestys kaupallisesti ja myös kriitikot ylistivät sitä mediassa. Levyltä julkaistiin yhteensä viisi singleä, muun muassa "Through The Wire" ja "Jesus Walks". Vuonna 2005 ilmestynyt "Late Registration" nousi myös suureksi hitiksi, ja sai taas kriitikoilta hyviä arvosteluja. Levyn singlejä ovat esimerkiksi "Gold Digger" ja "Touch The Sky". "Touch The Sky"-musiikkivideolla esiintyi myös Pamela Anderson.
Vuonna 2005-2007 ilmestyi myös "Freshmen Adjustment" -trilogia. Levyt olivat kokoelmia, jotka sisälsi aiemmin julkaisemattomia kappaleita. Moni kappaleista on aikaisemmilta mixtapeilta kuten "I'm Good" ja "Get Well Soon". Albumi ei kuitenkaan ole Roc-A-Fella-julkaisu, eikä sitä useinkaan nähdä virallisena Kanye West -albumina. Toukokuussa 2006 ilmestyi Late Orchestration, joka on legendaarisilla Abbey Road -studioilla äänitetty livealbumi.


title: Kanye West

text: Kanye Westin kolmas studioalbumi "Graduation" julkaistiin vuonna 2007. Se nousi Yhdysvaltoissa Billboardin albumilistan ykköseksi. Albumi sisälsi hittisinglet "Stronger" (sisältää samplen Daft Punkin kappaleesta "Harder, Better, Faster, Stronger"), "Good Life" (T-Painin kanssa) (samplattu Michael Jacksonin kappaleesta "P.Y.T. (Pretty Young Thing") ja "Homecoming" (Chris Martinin kanssa).


title: Kanye West

text: Westin neljäs studioalbumi "808s & Heartbreak" julkaistiin 25. marraskuuta 2008. Kanye West ei räppää albumilla lainkaan, vaan laulaa kaikki kappaleet käyttäen Autotune-efektiä. Albumilta julkaistiin singlet "Love Lockdown", "Heartless", "Amazing" ja "Paranoid". Albumi kuvaa Kanye Westin ikävää äitiään kohtaan, joka kuoli 10. marraskuuta 2007. TMZ.comin saamien tietojen mukaan tämä kuoli leikkauksesta johtuviin komplikaatioihin. Tarkkaa tietoa leikkauksen laadusta ei ole, mutta joidenkin huhujen mukaan kyseessä oli plastiikkakirurginen operaatio.


title: Kanye West

text: Kanye West lähti vuoden 2009 loppupuolella hermolomalle Honoluluun, Havaijille häneen kohdistuvan negatiivisen draaman takia, joka syntyi siitä kun hän keskeytti Taylor Swiftin kiitospuheen MTV:n Music Video Awards -gaalassa vuonna 2009. Hän nauhoitti Honolulussa viidennen albuminsa, My Beautiful Dark Twisted Fantasyn, joka julkaistiin marraskuussa 2010. Albumilta julkaistiin neljä singleä, "Power", "Monster", "Runaway" ja "All of the Lights". Albumi sai todella positiivista palautetta kriitikoilta ja sitä pidetään hip-hop musiikin kulmakivenä.


title: Kanye West

text: West julkaisi elokuussa 2011 yhteisalbumin Jay-Zn kanssa ja albumilta julkaistiin seitsemän singleä. Albumin oli alussa tarkoitus olla viiden kappaleen extended play, mutta se lopulta muovautui kokonaiseksi albumiksi. Syyskuussa 2012 West julkaisi kokoelma-albumin Cruel Summer, joka sisälsi kappaleita levy-yhtiönsä GOOD Musicin artisteilta.


title: Kanye West

text: West aloitti kuudennen sooloalbuminsa, "Yeezuksen" tuottamisen vuonna 2013 Pariisissa, hän julkaisi albuminsa heinäkuussa 2013 kahden singlen kera, "Black Skinhead" ja "Bound 2". West mainosti albumiansa näyttämällä musiikkivideoita televisiossa ja mainostauluissa. Hän lähti vuoden 2013 loppupuolella kiertueelle Kendrick Lamarin kanssa.


title: Kanye West

text: West julkaisi vuosien 2014-2015 aikana neljä uutta singleä: "FourFiveSeconds", "Only One", "Facts" ja "All Day". West julkaisi seitsemännen sooloalbuminsa helmikuussa 2016, "The Life of Pablon". Hän esitti albumin ensimmäistä kertaa Madison Square Garden osana uuden vaatemallistonsa esittelyä. Hän suunnitteli julkaisevansa uuden studioalbumin "TurboGrafx 16":n vuoden 2016 kesällä. Heinäkuussa ilmestyi uusi single, "Champions" tulevalta "Cruel Winter" -studioalbumilta.


title: Kanye West

text: Elokuussa 2016 West lähti "Saint Pablo Tour" -nimiselle kiertuelle, joka loppui kesken vaimonsa Kim Kardashianin ryöstön ja erinäisten sairauskohtausten takia. Tämän jälkeen West piti vuoden mittaisen tauon julkisuudesta, jolloin hän oli Wyomingissa työskentelemässä uuden musiikin parissa.


title: Kanye West

text: Vuonna 2018 West palasi julkisuuteen ja tiedotti Twitterissä kahden tulevan albumin julkaisupäivät: 1. heinäkuutailmestyisi hänen kahdeksas studioalbuminsa, ja yhteisprojekti Kid Cudin kanssa 8. heinäkuuta (Kids See Ghosts). West julkaisi huhtikuun lopussa kappaleet "Lift Yourself" ja "Ye VS. the People". Yhdysvaltalainen hip-hop artisti Travis Scott julkaisi esikoissinglensä tulevalle AstroWorld-projektille, "Watch" 3. toukokuuta. Kappaleella vieraili Lil Uzi Vert ja West. 25. toukokuuta 2018 rap-artisti Pusha T julkaisi "Daytona"-albumin, jonka tuottajana West toimi. Seuraavalla viikolla West julkaisi oman "Ye"-albuminsa. Pian tämän jälkeen julkaistiin Kid Cudin kanssa tehty "Kids See Ghosts". Kesäkuussa julkaistiin myös Nasin albumi "Nasir" ja Teyana Taylorin levy "K.T.S.E.", joita West oli ollut mukana tuottamassa.


title: Kanye West

text: Syksyllä 2018 West ilmoitti työstävänsä seuraavaa "Yanhdi"-nimistä albumiaan.


title: Kanye West

text:
West on uransa aikana muuttanut useasti musiikkinsa tyylisuuntaa ja kokeillut rohkeasti uusia tyylejä. Hänen kaksi ensimmäistä albumiaan, "The College Dropout" ja "Late Registration" ottaa vaikutteita jazz- ja soul-musiikista, hän myös poikkesi "gangsta-rap-trendistä" käsittelemällä tavallisempia aiheita, kuten materialismia (All Falls Down) tai perhesuhteita. (Hey Mama & Family Business). Kolmas albuminsa, "Graduation" ottaa vaikutteita elektronista musiikista.
Neljännellä albumillaan (808s and Heartbreak) West lauloi räppäämisen sijaan ja käytti myös autotune-efektiä. Albumi oli tunnelmaltaan melankolinen ja minimalistinen. Westin viides albumi, My Beautiful Dark Twisted Fantasy on tyyliltään maksimalistinen ja siinä esiintyy lukuisia vierailevia artisteja, kuten hip-hop artisti Nicki Minaj tai folk-laulaja Bon Iver. Westin kuudes albumi, Yeezus on tyyliltään karkea ja se ottaa vaikutteita industrialista ja kokeellisesta hip-hopista. Westin seitsemäs albumi The Life of Pablo ottaa vaikutteita trap-musiikista (Pt. 2) ja gospelista. (Ultralight Beam)


title: Kanye West

text: GOOD Music (lyhenne sanoista Getting Out Our Dreams) on Kanye Westin perustama levy-yhtiö. Yhtiön artisteja ovat muun muassa John Legend ja Big Sean. Hän on myös ilmoittanut julkaisevansa oman vaatemallistonsa, "Pastelle Clothing"in.


title: Kanye West

text: 22. tammikuuta 2009 Pariisissa esiteltiin Westin suunnittelemat lenkkarit Louis Vuittonille. West teki kenkiä myös Nikelle vuodesta 2009 vuoteen 2014 saakka. Näiden vuosien aikana hän ehti suunnittelemaan kolmet eri kenkäparit (Air Yeezy I 2009 ja Air Yeezy II josta tehtiin kaksi mallia 2012 & 2014). West päätti erota Nikelta johtuen siitä että Nike ei antanut Westille tarpeeksi vapautta kenkien suunnittelussa ja niiden tuotantomäärissä. 2015 West siirtyikin Adidaksen puolelle ja julkaisi ensimmäisen kenkäparinsa 14. Helmikuuta 2015. Westin suunnittelemat Adidas Yeezyt ovat tunnettuja nopeista loppuunmyyntiajoistaan: vuonna 2015 julkaistut Yeezy 350 "Turtle Dovet" myivät loppuun 12 minuutissa.


title: Kanye West

text: West on naimisissa Kim Kardashianin kanssa. Pariskunnalla on kolme lasta, tytär North West (s. 15. kesäkuuta 2013) sekä poika Saint West (s. 5. joulukuuta 2015) ja Chicago West (15.1.2018). West on kärsinyt mielenterveysongelmista ja hän oli niistä johtuen loppuvuodesta 2016 sairaalahoidossakin. West tapasi Yhdysvaltojen presidentin Donald Trumpin New Yorkissa vuonna 2016. Huhtikuussa West tuki Trumpia Twitterin välityksellä ja mainitsi myös itse pyrkivänsä presidentiksi vuonna 2024. West on puhunut presidentiksi pyrkimisestä jo edeltävinä vuosinakin.


title: Kanye West

text:
West on yksi maailman myydyimmistä artisteista 21 miljoonalla myydyllä albumilla ja 66 miljoonalla digitaalisella latauksella. Hän on voittanut 21 Grammy-palkintoa, mikä tekee hänestä yhden kaikkien aikojen eniten Grammy-palkintoja saaneista artisteista. Drakeen verrattuna Kanye on ehdottomasti häntä parempi. Esim Grammyihin verrattuna Drakellä on vain säälittävät kolme, Kanyen 21:teen verrattuna. Kolme hänen albumiaansa on päässyt Rolling Stone -lehden 500 kaikkien aikojen parhaimman albumin joukkoon.
The College Dropout:
Late Registration:
Graduation:
808s & Heartbreak:
My Beautiful Dark Twisted Fantasy:
Watch The Throne:
Cruel Summer:
Yeezus:
The Life of Pablo:
Albumittomat välisinglet:


title: Kai Nurminen

text: Kai Nurminen (s. 29. maaliskuuta 1969 Turku) on entinen suomalainen jääkiekkoilija, joka on tunnettu erityisesti kovana maalintekijänä. Hänet tunnetaan vaarallisesta rannelaukauksesta, josta hän on saanut lempinimen ""Kultaranne"". Syyskuussa 2008 Nurminen ilmoitti lopettavansa pelaajauransa.


title: Kai Nurminen

text: Suurimmat saavutukset hän on saavuttanut Turun Palloseurassa, jossa hän voitti kaksi mestaruutta ja teki henkilökohtaisen piste-ennätyksensä jääkiekon SM-liigassa: tehopisteet 41+37=78 kaudelta . Samaisen kauden päätteeksi Nurminen palkittiin kultaisella kypärällä.


title: Kai Nurminen

text: Nurminen on ammattilaisuransa aikana pelannut Ruotsin Elitserienissä HV71:n ja Frölundan riveissä, NHL:ssä Los Angeles Kingsin ja Minnesota Wildin riveissä, IHL:ssa Cleveland Lumberjacksissa, Sveitsin liigassa Davosissa sekä SM-liigassa TPS:n lisäksi HPK:n ja Jokereiden riveissä, missä hän oli pettymys TPS-kausiin verrattuna. Kaudeksi hän palasi jälleen Turun Palloseuraan ja pelasi siellä aina vuoteen 2007 asti, kunnes siirtyi kaudeksi jälleen HPK:hon. Kausi oli Nurmiselle vaikea, sillä hän kärsi loukkaantumisista.Pieru


title: Solomija Krušelnytska

text: Solomija Krušelnytska (, s. 1872, k. 1952) oli ukrainalainen dramaattinen sopraano ja 1900-luvun ensimmäisen neljänneksen suuria oopperatähtiä. Hän oli ukrainalaisen kirjailijan Hrihoryi Savtšinskyin lapsenlapsi. Hän teki debyyttinsä Lembergissä vuonna 1892. Pian tämän jälkeen hän esiintyi Odessassa ja Krakovasa. Italiassa hän esiintyi ensimmäistä kertaa 1896. Viimeisen kerran Krušelnytska lauloi oopperalavalla Napolissa 1920. Hän palasi Lvoviin (nyk. Lviv) 1939 ja vuodesta 1946 toimi siellä musiikinopettajana Lysenko-konservatoriossa.


title: Meistriliiga

text: Meistriliiga on Viron miesten jalkapallon korkein sarjataso. Meistriliigassa pelaa kymmenen joukkuetta nelinkertaisen sarjan, ja liigan voittaja on Viron mestari. Meistriliigan katsojakeskiarvo oli kaudella 2006 vain 166, suosituimmallakin joukkueella alle 300. Mutta kymmenen vuotta myöhemmin (2016) yleisökeskiarvo oli hieman noussut; vastaavat luvut olivat 248 ja 388. Osa joukkueista on ammattilaisjoukkueita ja osa puoliammattilaisjoukkueita.


title: Meistriliiga

text: Helmikuusta 2013 alkaen liiga on tunnettu myös nimellä Premium liiga panimoyritys A. Le Coqin kanssa tehdyn sponsorisopimuksen myötä.


title: Meistriliiga

text: Meistriliiga on sijalla 49. Kauden voittaja pääsee Mestarien liigan toiselle karsintakierrokselle sekä sarjan toinen ja kolmas joukkue Eurooppa-liigan ensimmäiselle karsintakierrokselle. Sarjan viimeinen putoaa Esiliigaan ja toiseksi viimeinen joutuu pudotuspeleihin Esiliigan toiseksi tulleen joukkueen kanssa. Eniten mestaruuksia on voittanut FC Flora, jolla on kymmenen mestaruutta. Hallitseva mestari on Infonet, joka voitti mestaruuden ensimmäistä kertaa kaudella 2016.


title: W. C. Fields

text: W. C. Fields (oik. William Claude Dukenfield, 29. tammikuuta 1880 Darby, Pennsylvania – 25. joulukuuta 1946) oli yhdysvaltalainen koomikko, joka esiintyi sekä näyttämöllä vaudeville-komedioissa että mykkä- ja äänifilmeissä. Hän aloitti esiintymisuransa kolmetoistavuotiaana jonglöörinä. Parikymppisenä hän esiintyi näyttämöllä aikansa suurien nimien Sarah Bernhardtin, Charlie Chaplinin ja Maurice Chevalierin rinnalla. Hän esiintyi suosikkimusikaalissa "Poppy" New Yorkissa 1923. Fieldsin elokuvaura alkoi 1915 komedialla "Pool Sharks". Fields teki kaiken kaikkiaan 37 elokuvaa. Fields tunnetaan pulleasta vartalosta, turpeasta naamasta ja perunanenästä sekä ilkeiden sutkausten heittelijänä. Fieldsin alkoholinkäyttö haittasi hänen elokuva- ja näyttämöuraansa ja lopulta koitui kuolemaksi mahalaukun haavauman kautta.


title: Etsivä Kaasi

text: Etsivä Kaasi tai "komisario Kaasi" () on Disneyn eläinmaailman sarjakuvissa esiintyvä hahmo, joka toimii Ankkalinnan poliisilaitoksella poliisimestari Simo Sisun apulaisena. Kaasin ensiesiintyminen tapahtui tarinassa ”Putkimieskopla” (”"The Plumber's Helper"”) vuonna 1938. Suomessa Kaasi esiintyi ensi kertaa Helsingin Sanomien strippisarjassa samana vuonna. Hahmon ovat luoneet käsikirjoittaja Merrill de Maris ja piirtäjä Floyd Gottfredson. Suomessa Kaasi on esiintynyt myös nimillä "Manni" ja "Sakkonen".


title: Etsivä Kaasi

text: Etsivä Kaasi on useimmin kuvattu yksinkertaisena, epäpätevänä ja jopa välinpitämättömänä poliisihahmona, joka esiintyy Mikki Hiiren rikostarinoissa sivuroolissa. Kaasi on kuitenkin esiintynyt myös ainakin kolmessa nimikkotarinassa Aku Ankan taskukirjoissa. Nimikkotarinoissa etsivän poliisitoiminta poikkeaa totutusta selvästi pätevämpään suuntaan.


title: Suomalainen internetkulttuuri

text: Suomalaisen internetkulttuurin alku on ajoitettu jo 1980-luvun puolelle. Funet mahdollisti 1980-luvun puolivälissä korkeakouluille ja tiedeyhteisölle sähköpostin ja uutisryhmien käytön. Aluksi nämä toimivat niin sanottuina batch-lähetyksinä, viestit kulkivat oman verkon ulkopuolella, mutta eivät reaaliaikaisesti. Vuonna 1988 Funetin paikallisverkot yhdistettiin Ruotsin kautta Internetiin nopeudella 64kb/s. Tiedeyhteisön ulkopuolella UNIX-järjestelmää käyttävät yritykset saivat sähköposti- ja uutisryhmäyhteyden Euroopan Unix-käyttäjien yhdistyksen EUnet-verkon kautta käyttäen UNIXin UUCP-protokollaa.


title: Suomalainen internetkulttuuri

text: Kotikäyttäjillä pääsyä internetiin ei ollut, sen sijaan Suomessa oli 1980- ja 1990-luvuilla aktiivinen BBS-kulttuuri, joka mahdollisti tiedostonsiirron ja keskustelun käyttäjien välillä. Aluksi keskustelu oli harvoin reaaliaikaista, vaan käyttäjä yhdisti tietokoneensa BBS:ään eli purkkiin puhelinverkkoa pitkin ja latasi keskustelupalstat kotikoneelleen. Näin syntyi säästöä puhelinlaskuissa ja usein yksilinjainen "purkki" ei ollut 'varattu'. Samoihin aikoihin oli käytössä muitakin tekstipohjaisia verkkopalveluita, jotka mahdollistivat esimerkiksi pankkiasioiden hoitamisen kotitietokoneella.


title: Suomalainen internetkulttuuri

text:
1990-luvun alussa Suomen UNIX-käyttäjäin yhdistys FUUG (myöhemmin EUnet) tarjosi sähköpostipalveluita myös yksityishenkilöille. Internet muuttui nykyisen oloiseksi vuonna 1993, kun graafista käyttöliittymää (World Wide Web) tukenut Mosaic-selain julkistettiin. 1990-luvun puolivälin aikoihin ennen nopeiden Internet-yhteyksien yleistymistä kotikäyttäjät pystyivät käyttämään Internetiä analogisen modeemin avulla soittamalla palveluntarjoajien maksullisiin palvelunumeroihin. Vuonna 1994 näitä SLIP-yhteyksiä tarjosivat EUnet, X-Gateway, Clinet, Tele ja MITS. Vuonna 1998 Telen liittymissopimukseton "iNET OPEN" nettiyhteys maksoi 58 penniä/minuutti. Vuoden 1998 jälkeen internetyhteydet alkoivat yleistyä kotikäytössä minuuttimaksujen tilalle tulleiden kiinteiden kuukausimaksujen johdosta, ja 'netti' muuttui alan harrastajien temmellyskentästä koko kansan olohuoneeksi. Yhteyksiä tarjottiin ISDN:n, ADSL:n ja kaapelimodeemin kautta.
Maailmalla: Mosaic-selain julkaistiinMaailmalla: Yahoon linkkihakemisto avattiin, W3C perustettiin


title: Suomalainen internetkulttuuri

text: Maailmalla: AltaVista-hakukone kehitettiin Digital Equipment Corporationin tutkimuslaboratoriossa


title: Suomalainen internetkulttuuri

text:
(Radio Hämeen 1996 taltio archive.org:ssa)
Maailmalla: Google perustettiin.
Maailmalla: Napster kehittiin, vertaisverkkojen aika alkoi.
Maailmalla: Wikipedia perustettiinMaailmalla: kuvafoorumien buumin aloittanut 4chan perustetaan.


title: Suomalainen internetkulttuuri

text:
Maailmalla: yhteisöpalvelu Facebook avataan.Maailmalla: YouTube ja Google Maps aloittavat.Maailmalla: Mikroblogipalvelu Twitter aloittaa toimintansa.
Maailmalla: Kiinalaisten netinkäyttäjien määrä ohitti yhdysvaltalaisetMaailmalla: Data.gov – Hallinnon avoin data nousi otsikoihin Barack Obaman hallinnon Open Government -direktiivin myötä


title: Suomalainen internetkulttuuri

text: Maailmalla: Internetin käyttäjämäärä ylitti kolme miljardia.


title: Suomalainen internetkulttuuri

text: Maailmalla: Facebook julkisti aikajanan ja muita uudistuksia, aluksi vain kehittäjien nähtäville..


title: Baritonitorvi

text: Baritonitorvi tai pelkkä baritoni (, tai "euphonium", joka on tarkasti ottaen hieman eri soitin) on vaskisoitinperheen baritoniääni. Se muistuttaa eniten tuubaa. Baritonitorven ääniala on oktaavin tuuban äänialaa korkeampi ja se on myös tuubaa pienikokoisempi. Soittimen toinen nimi "eufonium" tulee kreikasta ja tarkoittaa kauniisti soivaa.


title: Baritonitorvi

text:
Baritonitorvi on kehittynyt Adolphe Saxin saxhorn-soittimista samalla tavalla tuuban kanssa. Maakohtaisia eroja on. Niin sanotut saksalaiset baritonitorvet eli munabaritonit ovat ovaalinmuotoisia, sylinteriventtiilisiä ja ääneltään terävämpiä, yhdysvaltalaiset soittimet taas ovat pumppuventtiilisiä, laajamensuurisempia ja tummempia ääneltään. Brittiläinen perinne suosii pumppuventtiilisiä ja raskaampia mutta samalla hieman pienempiä instrumentteja.
Baritonitorvea kutsutaan myös keisaritorveksi Venäjän keisari Aleksanteri III:n mukaan, joka oli innokas baritoninsoiton harrastaja.


title: Baritonitorvi

text: Baritonitorvi on rakenteeltaan tuuban kaltainen. Siinä on yleensä neljä venttiiliä, ja se on viritykseltään oktaavin B-vireistä trumpettia matalampi. Baritonitorvelle kirjoitetaan useimmiten joko transponoidulle diskanttiavaimelle tai transponoimattomalle bassoavaimelle. Soittimen ääniala on noin iso fis– c3. Baritonitorven ääni on pehmeä ja pyöreä. Suukappale on samankokoinen kuin pasuunan suukappale.


title: Baritonitorvi

text: Useissa maissa baritonitorvi ja eufonium on luokiteltu eri soittimiksi, joiden suurin ero on lähinnä putken muodossa: Eufoniumin putki avautuu kartiomaisesti kuten tuubassa, minkä ansiosta eufoniumin ääni on baritonitorvea tummempi ja pehmeämpi.


title: Baritonitorvi

text: Baritonitorvi ei kuulu sinfoniaorkesterin vakiosoittimiin, eikä sinfonisessa materiaalissa sille ole kovin paljon käyttöä. Kuuluisia esimerkkejä baritonitorven käytöstä sinfoniaorkesterissa ovat esimerkiksi Richard Straussin Don Quixote ja Gustav Holstin Planeetat. Puhallinorkestereissa baritonitorvea käytetään laajasti.


title: Mikojan-Gurevitš MiG-3

text: Mikojan-Gurevitš MiG-3 (Микоян-Гуревич МиГ-3) oli Neuvostoliiton parhaita hävittäjäkoneita toisen maailmansodan alussa. Se oli toinen Artem Mikojanin suunnittelema hävittäjä. Se oli kehitetty MiG-1-hävittäjästä pyrkimyksenä korjata sen huonoa ohjattavuutta.


title: Mikojan-Gurevitš MiG-3

text:
MiG-3 oli suunniteltu suurten korkeuksien hävittäjäksi. Se ei ollut edukseen matalissa ja keskikorkeuksissa, joissa ilmataistelut
käytiin Venäjän taivaalla. Havaittuaan koneen puutteet ilmataistelussa lentäjät välttivät myös neuvostoliittolaisessa lentokoulutuksessa suosittua kaartotaistelua ja käyttivät niin sanottua heiluritaktiikkaa syöksy-tulitus-syöksy pois tai ylösveto saavutetulla nopeudella. Näin käytettynä nopeutta hyödyntämällä kone oli tehokas muun muassa Suomen ilmavoimien käyttämää Brewster F2A - hävittäjää vastaan.


title: Mikojan-Gurevitš MiG-3

text: Koneella oli taipumus kiertoon laskeuduttaessa – tämä johtui moottorin suuresta massasta suhteessa rungon pituuteen, mikä heikensi pituusvakavuutta. Tätä oli pyritty korjaamaan lisätyllä siiven V-kulmalla MiG-1:een verrattuna.


title: Mikojan-Gurevitš MiG-3

text: Maaliskuussa 1941 valmistui päivittäin kymmenen MiG-3-konetta. Saksan hyökättyä Neuvostoliittoon kesäkuussa 1941 valmiina oli 1 200 MiG-3-hävittäjää.


title: Mikojan-Gurevitš MiG-3

text: Moskovan taistelussa MiG-3-hävittäjälentäjät saavuttivat runsaasti ilmavoittoja saksalaisista pommikoneista. Sodan pakottavassa yleistilanteessa koneeseen asennettiin myös kiskot RS-82-raketteja varten auttamaan maavoimien suorassa tukemisessa vaikka kone ei soveltunutkaan rynnäkkötehtäviin.


title: Mikojan-Gurevitš MiG-3

text: Konetta ei enää kehitetty, koska sen käyttämät Mikulin-moottorit varattiin Iljušin Il-2 -maataistelukoneen tuotantoon. Siinä kokeiltiin Švetsov AŠ-82 -tähtimoottoria, mutta tämä versio ei tarjonnut parempaa suorituskykyä kuin mitä samaa moottoria käyttävällä Lavotškin La-5:llä jo oli.


title: Mikojan-Gurevitš MiG-3

text: Pääosa MiG-koneista vedettiin pois etulinjan tehtävistä vuoden 1943 tienoilla. Tunnetuin tyypillä lentänyt on Aleksandr Pokryškin, joka oli liittoutuneiden johtava hävittäjä-ässä.


title: Mikojan-Gurevitš MiG-3

text: Vuonna 1942 Suomi neuvotteli Saksan kanssa 22 MiG-3-sotasaaliskoneen ostamisesta. Koneet tilattiin joulukuussa 1942. Koneiden toimitukset viivästyivät ja suomalaisten tiedusteltua toukokuussa 1943 syytä tähän, saksalaiset ilmoittivat kone-erän tuhoutuneen ilmapommituksessa.


title: Ofikleidi

text: Ofikleidi on vaskipuhallinsoitin, jolle haettiin patentti vuonna 1810. Soitinta käytettiin tiettävästi ensimmäistä kertaa Gaspare Spontinin oopperassa "Olimpie" vuonna 1819. Ofikleidiä käyttivät myös mm. Felix Mendelssohn ja Hector Berlioz. Soittimen käyttö on harventunut 1900-luvun alusta lähtien.


title: Afuchê

text: Afuchê on brasilialaista alkuperää oleva idiofoneihin kuuluva lyömäsoitin. Se on helistin, joka on yleensä tehty hedelmän kuoresta ja päällystetty verkolla. Soitinta käytetään erityisesti samba-musiikissa. Afuchên käyttö on nykyään harvinaistunut, mutta sen katsotaan olevan cabasa-nimisen soittimen edeltäjä.


title: Kandi

text: Kandi tarkoittaa seuraavia asioita:


title: Yhteydetön kielioppi

text:
Yhteydetön kielioppi tai kontekstiton kielioppi on kielitieteessä ja tietojenkäsittelytieteessä formaali kielioppi, jossa jokainen kirjoitussääntö on muotoa
missä V on "välike" ("välisymboli",) joka ei saa olla tyhjä, ja "w" "päätemerkeistä" ("päätesymboleista") ja/tai välikkeistä koostuva merkkijono. Korvauksen voi tehdä aina riippumatta V:n kontekstista eli sitä ympäröivistä symboleista; tästä nimi yhteydetön tai kontekstiton. Formaali kieli on yhteydetön jos sen tuottaa yhteydetön kielioppi. Kielioppi on kontekstiton jos ja vain jos se voidaan tunnistaa pinoautomaatilla.


title: Yhteydetön kielioppi

text:
Yhteydetön kielioppi on nelikko
formula_1, missä
Esimerkki 1:


title: Yhteydetön kielioppi

text:
Yksinkertainen yhteydetön kielioppi on
Kielioppi tuottaa kielen
formula_6


title: Yhteydetön kielioppi

text: Esimerkki 2:


title: Yhteydetön kielioppi

text:
Seuraava kielioppi tuottaa sellaisista aakkoston {a,b} merkkijonoista koostuvan kielen, joissa on eri määrä merkkejä a ja b.
Tässä T voi tuottaa kaikki merkkijonot, joissa on sama määrä a:ta ja b:tä. U tuottaa merkkijonot, joissa on enemmän a- kuin b-merkkejä ja V vastaavasti sellaiset jonot, joissa a:ta on vähemmän.


title: Yhteydetön kielioppi

text: Kontekstivapaiden kielten joukko on suljettu yhdisteen, katenaation ja Kleenen tähden suhteen, mutta toisin kuin säännöllisten kielten joukko, se ei ole suljettu leikkauksen tai komplementin suhteen.


title: Yhteydetön kielioppi

text: On kaksi tapaa kuvata kuinka tietty merkkijono voidaan tuottaa annetusta kieliopista. Yksinkertaisempi tapa on listata peräkkäiset symbolijonot alkaen lähtösymbolista ja päättyen lopulliseen merkkijonoon. Jos jokaisessa johdon askeleessa produktiota käytetään merkkijonon vasemmanpuoleisimpaan välikkeeseen, kyseessä on ns. "vasen johto", vastaavasti voidaan määritellä "oikea johto". Esimerkiksi seuraavassa kieliopissa


title: Yhteydetön kielioppi

text: merkkijonon "1 + 1 + 1" voi tuottaa vasemmalla johdolla (S → S + S → 1 + S → 1 + S + S → 1 + 1 + S → 1 + 1 + 1) tai oikealla johdolla (S → S + S → S + 1 → S + S + 1 → S + 1 + 1 → 1 + 1 + 1).


title: Yhteydetön kielioppi

text: Johtoja voidaan kuvata myös jäsennyspuilla. Jäsennyspuut karsivat johdoista pois epäoleelliset erot. Esimerkiksi edellä kuvatussa vasemmassa johdossa jäsennyspuu on samanlainen, suoritettiinpa produktiot sitten järjestyksessä 1 + S + S → 1 + 1 + S → 1 + 1 + 1 tai 1 + S + S → 1 + S + 1 → 1 + 1 + 1. Seuraavassa on esitetty tämän johdon jäsennyspuu:


title: Yhteydetön kielioppi

text: Jos samalle merkkijonolle on kieliopissa mahdollista laatia useita jäsennyspuita, kieliopin sanotaan olevan moniselitteinen.


title: Yhteydetön kielioppi

text: Kukin yhteydetön kielioppi voidaan muuttaa vastaavaksi Chomskyn normaalimuodossa tai Greibachin normaalimuodossa olevaksi kieliopiksi; jälkimmäinen sillä ehdolla, ettei kielioppi tuota tyhjää merkkijonoa. "Vastaava" tarkoittaa tässä sitä, että kieliopit tuottavat saman kielen.


title: Yhteydetön kielioppi

text: Chomskyn normaalimuodossa olevan kieliopin produktiot ovat erityisen yksinkertaisia, minkä vuoksi tällä normaalimuodolla on sekä teoreettisia että käytännön sovelluksia. Sen avulla voidaan esimerkiksi konstruoida algoritmi, joka ratkaisee kuuluuko annettu merkkijono kieliopin tuottamaan kieleen vai ei (CYK-algoritmi).


title: Kastraattilaulaja

text: Kastraattilaulaja on mieslaulaja, jolta on tämän sopraano- tai alttoäänen säilyttämiseksi kastraatiossa poistettu molemmat kivekset. Leikkaamattomilla miehillä kivesten tuottamat sukupuolihormonit aiheuttavat normaalisti murrosiässä äänenmurroksen. Kastraatti kasvaa keholtaan aikuisen mittoihin, mutta hänellä on ikuisesti pojan ääni, sillä kurkunpää jää esipuberteettiseen tilaan. Kastraatit ovat siis eunukkeja. Kastraattilaulajissa yhdistyi naistyypillinen korkea ääni ja miehen keuhkojen tilavuus sekä miehen lihasvoima.


title: Kastraattilaulaja

text: Kastraattilaulajia tehtiin Italiassa vuosisatojen ajan, koska naisten ei annettu laulaa kirkossa kristillisessä Italiassa. Kirkkokuorot täytettiin tästä kiellosta johtuen miespuolisilla. Selitykseksi on tarjottu väärin tulkittua Apostoli Paavalin Raamatusta löytyvää mainintaa siitä että naisten tulee olla hiljaa. Kastraattilaulajat oli erityisesti italialainen ilmiö, jossa tapa aloitettiin 1500-luvun lopulla. Alkusysäyksen tapa sai Rooman Sikstuksen kappelin monimutkaisen kirkkomusiikin tarpeista. Toisen sysäyksen tapa sai 1600-luvulla oopperan tarpeista. Pojat kastroitiin 7–9 vuoden ikäisinä. Kastraatit olivat 1600- ja 1700-lukujen eurooppalaisessa musiikkielämässä hyvin yleisiä ja nauttivat usein suurta arvostusta. Sikstuksen kappelissa kastraattilaulajat lauloivat vuoteen 1903 asti.


title: Kastraattilaulaja

text: Historian kuuluisimmat kastraattilaulajat ovat Farinelli, Senesino ja Caffarelli. Käytäntö kiellettiin myöhemmin, ja viimeinen kastraattilaulaja, Alessandro Moreschi, kuoli vuonna 1922. Moreschi on ainoa kastraattilaulaja jonka äänestä on tallenteita, sillä hän ehti eläessään levyttää. Moreschin tallenteista hänen ääntään on kuvailtu sopraanoääneksi joka on hieman paksumpi kuin yleensä naisilla. Tunnetuimmista kastraattilaulajista Farinellia on kuvailtu sopraanoksi ja Senesinoa sekä Caffarellia altoiksi (mezzosopraano).


title: Kastraattilaulaja

text: Kastraatioperinteen kieltämisen jälkeen vanhaa musiikkia esittäessä on tullut ongelmaksi se, miten alun perin sopraano- tai alttoäänille kirjoitetut miesroolit tulisi miehittää. 1900-luvulla oli pitkään tyypillistä, että kastraattiosat transponoitiin tavallisille miesten äänialoille. Myöhemmin on tullut vallalle näkemys, että äänialan muuttaminen rikkoo kappaleen rakenteen. Tämä on tärkeää esimerkiksi barokin oopperoiden rakkausduetoissa, jotka usein oli kirjoitettu samalle äänialalle. Siksi nykyään kastraattiosissa käytetään mieluummin naislaulajaa tai kontratenoria. Tosin falsetin käyttäminen tuottaa erilaisen soinnin kuin alkuperäinen kastraattiääni.


title: Bachelor of Arts

text: Bachelor of Arts on kansainvälinen nimitys alemmalle korkeakoulututkinnolle. Tutkintonimikettä käytetään esimerkiksi Yhdysvalloissa, Kanadassa ja Isossa-Britanniassa. Sen lyhenne on B.A. Suomessa vastaava oppiarvo on kandidaatti.


title: Bachelor of Arts

text: Se käsittää Liberal Artsin, tieteen tai molemmat sisältävät tutkinnot. Tutkinto vastaa ruotsalaista filosofian kandidaatin tutkintoa.


title: The Game (Queen)

text: The Game on Queen-yhtyeen 30. kesäkuuta 1980 julkaisema albumi. Se oli Queenin ensimmäinen levy, jossa käytettiin syntetisaattoreita. Albumin kappaleet "Play The Game", "Save Me", "Another One Bites the Dust" ja "Crazy Little Thing Called Love" julkaistiin myös singleinä.


title: The Game (Queen)

text: Vuonna 1991 uudelleenjulkaistu Hollywood Recordsin CD-versio sisältää myös bonusraidan:Albumi julkaistiin alun perin vinyylilevynä ja c-kasettina. Vuonna 1986 albumi julkaistiin ensimmäisen kerran cd-levynä, ja uudelleen Mercuryn kuolinvuonna 1991 uudelleensovitetun bonuskappaleen kera. Vuonna 2003 levy julkaistiin Yhdysvalloissa audio-dvd:nä.


title: Maisema-arkkitehti

text: Maisema-arkkitehti on ympäristösuunnittelun ammattilainen, joinka erikoisalana on maisema-arkkitehtuurin koko kenttä.


title: Maisema-arkkitehti

text: Maisema-arkkitehdin tutkinto () on teknillistieteellinen yliopistossa suoritettava ylempi korkeakoulututkinto. Suomessa maisema-arkkitehteja kouluttaa Aalto-yliopiston Taiteiden ja suunnittelun korkeakoulun arkkitehtuurin laitos Espoossa. Opinnot voivat painottua yhdyskuntasuunnitteluun, maiseman suunnitteluun ja rakentamiseen tai maiseman suunnitteluun ja hoitoon. Jatkotutkintona maisema-arkkitehdit voivat suorittaa tekniikan lisensiaatin ja tekniikan tohtorin tutkinnot.


title: Maisema-arkkitehti

text: Maisema-arkkitehdin päätavoitteena on löytää tasapaino maisema-arkkitehdin roolille toisaalta luonnon suojelijana ja ekologisten kysymysten asiantuntijana, toisaalta maiseman taiteellisena suunnittelijana. Maisema-arkkitehti pyrkii sovittamaan ihmisen ja luonnon toimintaa toisiinsa, luomaan uutta maisemaa ja hoitamaan vanhaa.


title: Maisema-arkkitehti

text:
Maisema-arkkitehtuurissa tarkastelun kohteena on ihmisen ympäristö kokonaisuudessaan ulottuen ympäristönsuojelun ja maan käytön kysymyksistä aina kaupunkiaukioiden ja katujen suunnitteluun asti. Maisemasuunnitelma voi olla piha- tai puutarhasuunnitelma, mutta yhtä hyvin kokonaisen kunnan kattava viherverkoston suunnitelma.
Esimerkkejä maisema-arkkitehdin tehtävistä:


title: Maanmittari

text: Maanmittarilla tarkoitetaan henkilöä, joka suorittaa maanmittausta tai jolla on alan koulutus.


title: Maanmittari

text: Tällaisia henkilöitä valmistuu useista kouluista eri asteilta ja nimikkeillä. Ammattikoulusta valmistuu kartoittajia. Ammattikorkeakoulusta valmistuneista käytetään nimeä maanmittausinsinööri (AMK). Aikaisemmin on valmistunut myös maanmittausteknikoita ja maanmittausmekaanikoita. Lisäksi alaa opetetaan Teknillisessä korkeakoulussa.


title: Maanmittari

text: Maanmittarin työtehtävät voivat liittyä kartoituksen lisäksi esimerkiksi kaukokartoitukseen, geodesiaan, kiinteistö- tai paikkatieto-asioihin.


title: Maanmittari

text: Vuonna 1628 Kuningas Kustaa II Adolf antoi valtakunnan päämatemaatikko Andreas Bureukselle tehtäväksi maantieteellisten karttojen laatimisen nykyisen Suomen alueesta. Tästä alkoi maanmittaustoiminta Suomessa. Buren kouluttamat maanmittarit kartoittivat vuodesta 1633 alkaen muun muassa tärkeitä kauppareittejä ja tekivät karttoihinsa merkintöjä maatilojen veronkantokyvystä ja alueen luonnonvaroista.


title: Lääketieteelliset yliopistotutkinnot

text: Lääketieteellistä tutkintoa vaaditaan lääkärin ammatin harjoittamiseen.


title: Lääketieteelliset yliopistotutkinnot

text: Isossa-Britanniassa lääkärin ammattia saa harjoittaa "Bachelor of Medicine" - tai "Bachelor of Surgery" -tutkinnon (’lääketieteen kandidaatti’ ja ’kirurgian kandidaatti’, MB ja BS) suorittanut. Muita lääkäreitä paitsi kirurgeja kuitenkin puhutellaan nimityksellä "Doctor" (’tohtori’).


title: Lääketieteelliset yliopistotutkinnot

text: Lääketieteellinen tutkinto on kuudessa vuodessa suoritettava 360 opintopisteen laajuinen "Laurea specialistica in Medicina e Chirurgia". Tutkinto on yksiportainen.


title: Lääketieteelliset yliopistotutkinnot

text: Lääketieteen lisensiaatin (lyh. "lääket. lis." ja "LL"; , lyh. "med. lic." ja "ML") tutkintoon (ylempi korkeakoulututkinto) vaaditaan 360 opintopisteen opintoja. Opinnot kestävät kuusi vuotta. Lääketieteessä ei ole alempaa korkeakoulututkintoa, vaan lääketieteen koulutusohjelma on Suomessa yksiportainen. Lääketieteen opiskelija saa kuitenkin lääketieteen kandidaatin (lyh. "lääket. kand." ja "LK"; , lyh. "med. kand." ja "MK") arvonimen suoritettuaan tietyn määrän opintoja.


title: Lääketieteelliset yliopistotutkinnot

text: Lääketieteen tohtorin (lyh. "lääket. toht." ja "LT", , lyh. "med. dr." ja "MD") tutkintoon (jatkotutkinto) vaaditaan väitöskirjaa ja jatko-opintoja (Helsingin yliopistossa 40–60 opintopistettä). Tutkinto oli aiemmin nimeltään lääketieteen ja kirurgian tohtori (lyh. "lääket. ja kir. toht." ja "LKT").


title: Lääketieteelliset yliopistotutkinnot

text: Puhekielessä lääkäristä käytetty nimitys tohtori ei välttämättä liity lääkärin oppiarvoon.


title: Lääketieteelliset yliopistotutkinnot

text: Lääketieteelliset korkeakoulut Yhdysvalloissa myöntävät "Doctor of Medicine" -oppiarvoja (’lääketieteen tohtori’, MD). Tutkinnon saa, kun on suorittanut yliopistossa noin neljän vuoden esiammatillisen koulutuksen ja neljän vuoden lääketieteen opinnot.


title: Lääketieteelliset yliopistotutkinnot

text: On mahdollista osallistua tutkimusprojektiin ja kirjoittaa väitöskirja opintojen aikana. Tällöin valmistuu yliopistosta riippuen esimerkiksi kunniamaininnalla "MD with Thesis" (’lääketieteen tohtori väitöskirjalla’).


title: Tietotyö

text: Tietotyö on tiedon parissa tehtyä työtä. Tietotyön vastakohdaksi asetetaan usein fyysinen, "suorittava" työ.


title: Tietotyö

text: Akateemisessa kirjallisuudessa tietotyötä on tutkittu useilla tieteenaloilla: taloustieteissä, sosiologiassa ja psykologiassa, tietojärjestelmätieteessä, työterveystieteissä sekä organisaatio- ja informaatiotutkimuksen aloilla.


title: Tietotyö

text: Kirjallisuudessa tietotyö (josta joskus myös käytetään synonyymiä tietointensiivinen työ) on määritelty asiayhteyden mukaan hyvinkin eri tavoin. Esimerkiksi Suomen itsenäisyyden juhlarahaston Sitran ”Tietointensiivinen työ” -hankkeessa päädyttiin tutkimusalan hyvin laaja-alaiseen määrittelyyn:


title: Tietotyö

text: ”Tietointensiiviselle työlle tunnusomaista ovat tiedon vastaanottamiseen, käsittelyyn ja uuden tiedon tuottamiseen liittyvät työn vaatimukset. Tietointensiivistä työtä tehdään usein tieto- ja viestintäteknologian avulla ja työlle ominaista on osaamisen suuri merkitys yksittäisten työntekijöiden, työryhmien ja työorganisaatioiden tasolla.”


title: Tietotyö

text: Tietotyöllä siis viitataan kehitystrendiin, jonka mukaan perinteinen ruumiillinen tai suorittava työ on suurelta osin korvautunut paitsi korkeaa koulutusta myös tiedon ja uuden tietotekniikan hallintaa edellyttävillä tehtävillä. Yksinkertaisesti sanoen tietotyössä on kyse siitä, että työ on siirtynyt käsistä korviemme väliin.


title: Ritariperhonen

text: Ritariperhonen ("Papilio machaon") on apollo- ja ritariperhosten ("Papilionidae") heimoon kuuluva päiväperhoslaji. Se on yksi Suomen suurimmista päiväperhosista.


title: Ritariperhonen

text: Ritariperhosen siipien kärkiväli on 7,6–9,3 cm. Yläpuolelta se on pääasiassa keltaisen ja mustan kirjava. Takasiivissä on myös sinistä ja punaiset täplät. Pitkät kapeat kannukset takaosassa ovat ritariperhoselle ja sen lähisukulaisille tunnusomaiset.


title: Ritariperhonen

text:
Kotelovaiheessa ritariperhonen näyttää käpristyneeltä lehdeltä.
Ritariperhosen levinneisyysalue on huomattavan laaja. Se kattaa suuren osan Eurooppaa ja Aasiaa. Lisäksi ritariperhosta tavataan Pohjois-Afrikassa ja Pohjois-Amerikan länsi- ja keskiosissa.


title: Ritariperhonen

text: Ritariperhosta tavataan vuoristoisilla alueilla ja rannikkoseuduilla. Sen tyypillisimpiä elinympäristöjä ovat kosteikot, kukkaniityt, metsänreunat ja suot.


title: Ritariperhonen

text: Naaras munii munansa erilaisten sarjakukkaisten tuoreimmille lehdille, etenkin suoputkelle ja karhunputkelle. Ritariperhosen munat ovat vaaleanvihreitä, sileitä ja läpimitaltaan noin 1 mm. Lajin toukka on täysikasvuisena vihreä ja siinä on mustaoransseja kuvioita.


title: Ritariperhonen

text: Aikuinen ritariperhonen käyttää ravinnokseen mettä. Toukkavaiheessa ritariperhosen on syötävä runsaasti sarjakukkaiskasveja ("Apiaceae") esim. karhunputkea kerätäkseen kylliksi energiaa nahanluonteja ja lopullista muodonmuutosta varten. Lyhyillä, vahvoilla leuoillaan se jauhaa ravintokasvin lehtiä useiden päivien ajan miltei tauotta. Nautittu kasviaines sisältää myrkyllisiä yhdisteitä, jotka kerääntyvät toukan ruumiiseen ja suojaavat sitä linnuilta ja muilta pedoilta.


title: Shamisen

text: Shamisen () eli samisen on banjon tapainen kolmikielinen japanilainen kielisoitin. Sen esimuoto, käärmeennahkakalvoinen "jabisen"　(蛇皮線) kulkeutui Okinawalta päin Japaniin 1560-luvulla. Lukuisten rakenteellisten muutosten jälkeen soitin saavutti kansansuosion. Sillä säestettiin kansanlauluja, runonlaulantaa ja sen soiton opiskelu kuuluu yhä geishojen, perusopetukseen. He ovatkin perinteisesti taitavia soittimen soittajia. Shamisen on myös yksi tärkeimmistä kabukiteatterin soittimista.


title: Shamisen

text: Käyttötarkoituksen mukaan shamisenin rakenne voi hieman vaihdella. "Nagauta"-shamisen (長唄三味線)　on ohutkaulainen ja suhteellisen kevytrakenteinen. "Gidayū"-shamisenin (義太夫三味線) kaula on paksumpi ja kaikukoppa hieman isompi. Koillis-Japanissa kehittynyt melko painavarakenteinen "tsugaru"-shamisen (津軽三味線) on nykyään nuorisonkin keskuudessa varsin suosittu.


title: Shamisen

text: Soittimen kaikukoppa on parikymmentä senttiä pitkä neliömäinen "rumpu", ja se on valmistettu neljästä punaveripihkapuun eli padouk-puun ("Pterocarpus macrocarpus") kappaleesta. Kaula on hyvin ohut ja kolmisen kertaa kaikukoppaa pitempi. Erikoista pitkän kaulan rakenteessa on, että kuljettamisen helpottamiseksi se voidaan taitavasti tehtyjen liitoskohtien kohdalta katkaista kolmeen osaan ja tarvittaessa taas koota ennalleen. Halpojen harjoitussoittimien kaula on tehty yhdestä puusta, eikä siinä ole liitoskohtia. Soittimen kokonaispituus on noin 94 senttiä. Kaula on valmistettu intianpalisanterista tai punaisesta santelipuusta. Harjoitussoittimien kaula on tavallisesti pehmeämpää padoukia. Perinteisesti shamisenin kaikukopan kalvot ovat kissan tai koiran nahkaa, mutta nykyään valmistetaan myös synteettisiä kalvoja. Shamisenin kielet on yleensä tehty silkistä ja nykyään varsinkin ylin kieli myös nailonista. Viritystapit on valmistettu tavallisesti eebenpuusta (mustapuu = Diospyros-lajit), josta myös viulun otelauta ja viritystapit yleisimmin valmistetaan. Soitinta soitetaan bachi-nimisellä puisella, norsunluusta valmistetulla tai muovisella kämmenessä pidettävällä isolla plektralla, jota pidellään niin, että pikkusormi ja peukalo jäävät yhdelle, muut sormet plektran kahvan toiselle puolelle. Vasemman käden peukalonhankaan pujotetaan virkattu tai muusta neulekudoksesta valmistettu suojus, jotta kämmen liukuisi pehmeästi kaulaa pitkin asemien vaihdoissa.


title: Shamisen

text: Shamisenin ääni on hyvin erikoinen. Se muistuttaa hieman banjon sointia, mutta sawarin ansiosta soittimen ääni kuulostaa myös intialaisen sitarin ääneltä. Shamisenin 1. ja 2. kieli ylittävät kaulan yläpäässä yläsatulan, mutta alin kieli ohittaa sen. Alinta kieltä näppäiltäessä tai sen resonoidessa muiden kielten äänen kanssa se koskettaa virityskotelon reunaa ja muodostaa länsimaalaisen korvaan hyvin erikoisen, surisevan äänen. Shamisenin yleisimmät viritykset tunnetaan nimillä: honchōshi　(本調子), ni-agari　(二上がり) ja san-sagari　(三下がり).


title: Pikalajittelu

text: Pikalajittelu (quicksort) on C. A. R. Hoaren kehittämä epävakaa lajittelualgoritmi, jossa joukosta valitaan tietty alkio vertailukohdaksi. Tätä alkiota nimitetään sarana-alkioksi (pivot), koska se yhdistää aineiston eri osat. Muut alkiot lajitellaan kahteen ryhmään sarana-alkiota käyttäen (esimerkiksi alkiota pienemmät ja suuremmat/yhtäsuuret), joille rekursiivisesti toistetaan sama ryhmittely uudella sarana-alkiolla.


title: Pikalajittelu

text: Algoritmin pseudokoodi:Esimerkkikoodi lajittelee mitä tahansa alkioita sisältävän taulukon järjestykseen (ei-vähenevä järjestys). Muuttuja "alkio" on taulukon ensimmäisen alkion osoite, "lkm" taulukon alkioden lukumäärä (tai lajiteltavien alkioiden haluttu lukumäärä), "koko" taulukon alkion koko tavuina, ja "cmp" lajittelussa välttämättömän vertailufunktion osoite (joka on toteutettava itse tai jotenkin muutoin).


title: Pikalajittelu

text: Yleinen pikalajittelu vaatii keskimäärin O(n log(n)) vertailua, mutta pahimmassa tapauksessa O(n²), jos järjestettävät alkiot ovat jo valmiiksi järjestyksessä. Pikalajittelu on kevyt ja nopea lähes kaikilla suorittimilla, mikä tekee siitä nopeamman kuin muut O(n log(n))-algoritmit. Pikalajittelun tilavaatimus on O(log n) keskimäärin ja O(n) pahimmassa tapauksessa. Pikalajittelun pahimman tilanteen välttämiseksi voidaan siihen liittää algoritmi, joka ennen järjestämistä sekoittaa järjestettävät alkiot epäjärjestykseen.


title: Maria-Gamla Stan

text: Maria-Gamla Stan oli yksi Tukholman kunnan kaupunginosa-alueista ("stadsdelsområde"). Se sijaitsi sisäkaupungissa ("Innerstaden"). Kaupunginosa-alue lakkasi olemasta 1. tammikuuta vuonna 2007 kun se ja Katarina-Sofian kaupunginosa-alue yhdistyivät uudeksi Södermalmin kaupunginosa-alueeksi.


title: Maria-Gamla Stan

text: Vuonna 2004 Maria-Gamla Stanissa oli noin 62 000 asukasta, ja sen pinta-ala oli 4,62 km². Kaupunginosa-alueeseen kuuluivat kaupunginosat Gamla stan, Riddarholmen, Långholmen, Reimersholme ja osa Södermalmia (Götgatanin länsipuolelle jäävät osat). Lisäksi Maria-Gamla Staniin kuului Årstan kaupunginosaan kuuluva saariryhmä Årsta holmar.


title: Kylmähaude

text: Kylmähaude auttaa tyrehdyttämään esimerkiksi viisaudenhampaan poiston aiheuttamaa verenvuotoa ja laskemaan toimenpiteestä aiheutuvaa turvotusta. Kylmähauteeksi kelpaa jääpussi, kylmävesikääre tai vaikka pakastevihannespussi. Hauteen ympärille kuitenkin kannattaa laittaa ohut pyyhe, ettei saa paleltumaa. Samasta syystä kylmähaudetta ei pidä pitää ihoa vasten puolta tuntia kauempaa yhdellä kertaa. Kylmähauteen lisäksi puoli-istuva asento auttaa verenvuodon tyrehdyttämisessä. Ei kuitenkaan kannata käydä täysin makaavaan asentoon, ettei verenvuoto aiheuta tukehtumisvaaraa.


title: Kylmähaude

text: Urheilun jälkeen lihaksia voi särkeä niin, että täytyy käyttää kylmähaudetta.


title: Lämpöhaude

text: Lämpöhaude auttaa leikkauksen, viisaudenhampaan poiston tai muun toimenpiteen aiheuttamaan turvotukseen ja särkyyn. Sopivia lämpöhauteita ovat kuumavesipullot, lämpölamput tai sähkötyynyt. Lämpöhaudetta voi pitää 15-30 minuuttia särkevän alueen päällä pari kertaa vuorokaudessa. Leikkauksesta johtuva leukojen jäykkyys, ns. leukalukko, saadaan useimmiten laukeamaan käyttämällä lämpöhaudetta, kun lukon aiheuttanut turvotus häviää.


title: Paleltuma

text: Paleltuma on tila, jossa iholle tai muille kehonosille koituu vaurioita, kun ne joutuvat tekemisiin erittäin kylmän ilman tai esineen kanssa. Tämä tila on samankaltainen muttei kuitenkaan sama kuin hypotermia. Ihmiset, jotka käyttävät betasalpaajia tai sairastavat diabetestä tai tiettyjä hermosairauksia, saattavat saada paleltumia helpommin.


title: Paleltuma

text: Yleensä paleltumaa seuraa ihon värjäytyminen tummemmaksi tai erittäin vaaleaksi, ja sen lisäksi ihoa polttelee tai kutittaa, alue on osaksi tai kokonaan tunnoton, ja joissain tapauksissa paleltuma aiheuttaa erittäin kovaa kipua. Iho, joka on paleltuman vaurioittama, muuttuu parissa tunnissa tummaksi. Jos iho on täysin tuhoutunut, se muistuttaa palanutta ihoa ja on irtonainen ja täysin mustunut. Pahimmissa tapauksissa paleltuma vahingoittaa hermoja tai verisuonia, mistä voi seurata kuolio. Näissä tapauksissa ainoa mahdollisuus estää kuolion laajeneminen saattaa olla amputaatio.


title: Paleltuma

text: Ensihoitona paleltunutta aluetta tulee lämmittää kädellä mutta vain kevyesti paleltumakohtaa painaen: hierominen on ehdottomasti kielletty. Potilas tulee auttaa lämpimään paikkaan tarkistaen kuitenkin ensin, kärsiikö potilas hypotermiasta, sillä se täytyy hoitaa ensin. Sen jälkeen kääritään paleltunut alue lämpimään ja odotetaan, että iho lämpenee itsestään ja että se on taas pehmeää ja tunto on palannut. Voidaan myös käyttää pelkästään vaatteita tai erittäin mietolämpöistä lämpöhaudetta ihon lämmittämiseen. Tämän jälkeen puhdistetaan alue tarkasti ja pidetään huoli, että potilas pääsee lääkäriin, jos se on tarpeellista.


title: Memnon

text: Memnon voi tarkoittaa seuraavia henkilöitä: